text:
Dentri di un an, sul sît Internet dal Ipac, l’Istitût regjonâl pal patrimoni culturâl dal Friûl-Vignesie Julie, ognidune de sôs 12 mil fotografiis si podarà viodile e e varà la sô schede di presentazion.
Il materiâl al è chel di pre Josef Marchet, storiograf, linguist, leterât e storic de la art, che al fo protagonist dal dibatit culturâl in Friûl dilunc la metât dal Nûfcent. Convint che il Friûl al ves dut par pretindi une sô autonomie, Marchet tra lis preziosis oparis di studiôs al à lassât lis voris tant che storic da la art, su lis gleseutis votivis dal Friûl (Le chiesette votive del Friuli, saltât fûr tal 1971) e su la sculture in len furlane La scultura lignea in Friuli, 1956 cun G. Nicoletti. Si trate di publicazions che lis à insioradis cu lis fotografiis che lui al lave ator a fâ. O cui dissens che al faseve a partî des sôs fotografiis, cuant che chestis i pareve che no rivassin a rindi pardabon ben la opare che al veve viodût.
Po ben, dut chest patrimoni, che al è conservât alì de Fototeche dai Civics Museus di Udin, cumò al è ogjet di un progjet di ricercje e di valorizazion dal Dipartiment di studis umanistics e dal patrimoni culturâl de Universitât di Udin.
In gracie di finanziaments de Provincie di Udin e, soredut, de Regjon, al è stât pussibil un assegn di ricercje par Martina Lorenzoni che e catalogarà dutis lis fotografiis e lis diapositivis (che no son ancjemò contadis) di Marchet, sot dal coordenament di Martina Visentin che e je responsabile dal Laboratori informatic pe documentazion storiche artistiche dal Dipartiment dal Ateneu furlan.
A son plusôrs i motîfs che a rindin particolarmentri interessant l’archivi di pre Marchet, nassût a Glemone tal 1902 e muart a Udin tal 1966. «Intant, al è cetant impuartant che dutis chestis fotografiis si sedin mantignudis tant che corpus unitari e no sedin stadis dividudis – e rimarche Visentin -, ancje par vie che Marchet lis veve organizadis par paîs e frazions di riferiment dulà che la glesie o la opare si cjatavin». Po, e va indevant la esperte, «la sô vore e je straordenarie par vie che cumò buine part di ce che al à fotografât al è lât pierdût, par colpe dal taramot e de azion dal timp. Cun di plui, tantis sculturis no si cjatin plui dulà che a jerin, par vie che a son stadis puartadis tal sigûr tal museu diocesan».
Plui in gjenerâl, chestis fotografiis che no son di valôr in se ma che a àn valôr tant che imprest di vore, “a son la testemoneance che in Friûl Marchet al è stât il prin a doprâ lis fotografiis tant che imprest di osservazion e di documentazion dal storic da la art”, e sotlinee ancjemò Visentin. Cun di plui, «Marchet par prin al à metude la atenzion su oparis che a jerin consideradis no di grant valôr artistic e al è fotografât e descrit, valorizantju, altârs e sculturis di len che no jerin fats di artiscj di divignince venite. Par dî – e siere -, al è stât il prin a meti la lûs su la produzion dai slovens».
Marchet su ogni fotografie al à scrit dulà che le à fate e cuant. Al à zontât ancje un so pinsîr e ipotesi di lavôr. Dutis osservazions che a vignaran cjapadis dentri tes schedis di catalogazion. Par intant, si pues tacâ a viodi la vore de Universitât dal Friûl e lis primis fotografiis di Marchet sul sît http://edvara2.uniud.it/marchetti/. ❚
✒ Antonella Lanfrit


c: text/html

text:
Mês siôr di apontaments chel di Otubar pal nestri gjornâl. Si scomence cul calendari di incuintris organizâts dal gnûf grop “Furlans di doman”, fondât a Ruvigne propit chest an, dulà che La Patrie dal Friûl e fâs di “santul”, insiemi cun Glesie Furlane. Il grop al à metût adun 4 seradis par un viaç dilunc de storie furlane: la prime si è davuelte ai 30 di Setembar te sale teatrâl di Ruvigne cuntun intervent dal prof. Floramo dal titul “Dai cjistielîrs a lis stradis di Rome”. La seconde ai 7 di Otubar aes 20.30 tal Museu dal teritori di S.Denêl cuntune lezion dal dot. Gianni Pascoli dal titul “La Patrie dal Friûl tra Patriarcjât e dominazion veneziane”. Ai 14 invezit al sarà la volte di pre Roman Michelot che nus contarà, li de Sale Consiliâr di Rivis, “La specialitât de glesie aquileiese”. In fin ai 21 di Otubar, simpri aes 20.30 li de glesie di Vilegnove di S.Denêl, l’ultin incuintri tignût dal prof. Alberto Vidon sul “Friûl di Napoleon fin in dì di vuê”. Ogni jentrade e je libare e ae fin al sarà un piçul ghiringhel.
Ai 20 di Otubar invezit o sarìn ospits dal Circul Culturâl Il Jubâl a Cjasteons di Strade che nus dan la pussibilitât di incuintrâsi te suaze dal comun de Basse furlane puartant i intervents dal nestri diretôr Dree Valcic, di Mauro Della Schiava, autôr de tesi di lauree su Glesie Furlane e pre Roman Michelot di Glesie Furlane su “La ereditât di pre Checo e pre Toni”. In fin ai 25 di Otubar o parteciparìn a une serade metude adun dal Comun di Migjee par fâ il pont de situazion sul Friûl orientâl e su la scuele elementâr dal comun (come che o podês lei ancje tal articul a pagjine 8 di chest numar). Ancje in cheste ocasion si tignarà un dibatiment in presince dal diretôr Dree Valcic e dal sindic di Migjee Alberto Bergamin.
Redazion
VIERZIDURE – La Patrie dal Friûl simpri plui sul teritori............
Mês siôr di apontaments chel di Otubar pal nestri gjornâl. Si scomence cul calendari di incuintris organizâts dal gnûf grop “Furlans di doman”, fondât a Ruvigne propit chest an, dulà che La Patrie dal Friûl e fâs di “santul”, insiemi cun Glesie Furlane. Il grop al à metût adun 4 seradis par un viaç dilunc de storie furlane: la prime si è davuelte ai 30 di Setembar te sale teatrâl di Ruvigne cuntun intervent dal prof. Floramo dal titul “Dai cjistielîrs a lis stradis di Rome”. La seconde ai 7 di Otubar aes 20.30 tal Museu dal teritori di S.Denêl cuntune lezion dal dot. Gianni Pascoli dal titul “La Patrie dal Friûl tra Patriarcjât e dominazion veneziane”. Ai 14 invezit al sarà la volte di pre Roman Michelot che nus contarà, li de Sale Consiliâr di Rivis, “La specialitât de glesie aquileiese”. In fin ai 21 di Otubar, simpri aes 20.30 li de glesie di Vilegnove di S.Denêl, l’ultin incuintri tignût dal prof. Alberto Vidon sul “Friûl di Napoleon fin in dì di vuê”. Ogni jentrade e je libare e ae fin al sarà un piçul ghiringhel.

robotstxt: allowed

filter: keep


text:
Plantis
Lis plantis a costituissin il grop plui grant di entitâts viventis (cirche 300.000 specis) che includin organisims familiârs come arbui, rosis, jerbis e felcis.
Aristotele al divideve dutis lis robis viventis in dôs categoriis: plantis (che gjeneralmentri no si movin e no an organs sensoriâi) e bestiis. In tal sisteme di Linneo chescj a deventin i Reams Vegetabilia (e dopo Metaphyta o Plantae) e Animalia. Al'è dopo deventât clâr che la definizion origjinarie di Plantae a includeve diviers grups no in relazion tra di lôr e cussì i fungi (foncs) e diviers grups di algae (alighes) a vignivin a formâ gnûfs reams.
AlbumModifiche
The fruits of Palmyra Palm tree, Borassus flabellifer (locally called Thaati Munjelu) sold in a market at Guntur, India.


text:
Comunisim
Il comunisim, peraule derivade dal latin "commūnis" (comun, di ducj) e je une dotrine politiche socio-economiche fondade tal principi di propietât comun dai mieç di produzion, di une organizazion coletive dal lavôr, e de costruzion di une societât cence classis sociâi.
Derivât dal socialisim e dal pinsîr e lis oparis di Karl Marx e Friedrich Engels e de azion politiche di Lenin, il comunisim a caraterizât buine part dal XX secul. Ancje se l'idee di une societât comuniste jere prisinte za fin da l'antichitât, nome tal Sietcent cun le Rivoluzion industriâl si scomence a fevelâ di socialisim e comunisim. In maniere gjenerâl, le peraule comunisim ven doprade ancje par descrivi dutis lis teorîs che proviodin la coletivitât dai mieç di produzion e le abolizion de propritât privade. Fin e publicazion dal Manifest dal partît comunist in tal 1848 a Londre, socialisim e comunisim vegnin considerâts sinomim. In cheste opare invezit, i dôi autôrs Karl Marx e Friedrich Engels fasin une division jenfri «socialisim utopistic» e «socialisim scientific» che clamin ancje comunisim. Cun cheste division, i dôi autôrs volevin fâ une diference jenfri lis teorîs socialistis che esistevin za e la lôr, basade su fâs e leçs e no su ideis e utopîs.
In dutcâs la peraule comunisim continue a jessi doprade come sinonim di socialisim par dut il Votcent. Bisugne ricuardâ che ducj i partîts de Seconde Internazionâl di ispirazion marxiste vegnivin clamâts socialiscj o sociâldemocratics. No ducj i contests dulâ il comunisim al è stât aplicât an mantignût i fondamentâi dal pinsîr marxist ma an puartât a modei di Stât cun modei societaris contraris a lis basilaris ideologjis comunistis, come tal sens autoritari invezit che avualitari, a dispiet dal nom, o nazionalistis in cuintrioposizion ai fondaments marxist. I esemplis van dal totalitarisim stalinist o le derive in te economie di marcjât dai paîs comuniscj orientâi cun gnûf e pui fuarts disecuilibris economics e sociâi. Le aspirazion a une societât avualitarie an origjinis di lontan in te storie, e cun il timp an vût connotazions e aspirazions diferentis. Lis condizions di sfrutament dai operaris tal cors de prime fase de Rivoluzion industriâl e povertât dai contadins in tis campagnis puartin a le nassite di une gnove cuscience politiche. Chescj ferments puartin a l'elaborazions di tesis di progjet politic di une gnove societât. Le idee che si podarès formâ une gnove societât avualitarie puarte a le nassite di tancj moviments, teorîs e ideologjis che si cjatin a fasis alternis, aleadis o contrapuestis, tal intent di formâ une gnove "societât cence classis".
Bibliografie (par talian)Modifiche
- Karl Marx e Friedrich Engels, Il Manifest del Partît Comunist, par cure di Pietro Gori, 1891.
- Karl Marx e Friedrich Engels, Manifesto del Partît Comunist, Londra, 1848 (archiviât dall'url origjinâl il 25 març 2010).
- Karl Marx e Friedrich Engels, Manifesto del partît comunist, par cure di Domenico Losurdo, Laterza, 2018 [1999], ISBN 88-420-5894-7, OCLC 797465102.
- Karl Marx, Il capitâl, Newton Compton, 2015.
Vôs coreladisModifiche
DocumentsModifiche
Teorics dal comunisimModifiche
- Karl Marx
- Fredrich Engels
- Antonio Gramsci
- Rosa Luxembourg
- Anton Pannekoek
- Paul Mattick
- Lenin
- Josif Stalin


text:
di Leonore #1150 [...]
Tag: Leonora
Tal mieç de gnot. Lis scjalis dal condomini a son vueidis, desertis e jo in cjalçuts par no fâ rumôr. Le lûs des scjalis e je di un zâl smamît, lis piastrelis a samein la schene di un coccodrillo. Su… jù, su jù, trê su, trê jù… par cuatri voltis. Step. …daûr di chel vâs alì e je une robe [...]
Al jere une volte un frut che al viveve di bessôl intune cjase bessole sul canâl, a Ariis. Al jere scjampât di cjase parcè che so pari e sô mari a bevevin e si barufavin. Cuant che sô agne e jere muarte la cjase e jere restade vueide e lui, prime al veve puartât lis cjanis di pescje, dopo al [...]


text:
Trasferiments
La liste di trasferiment al è dulà che tu compris gnûfs zuiadôrs e tu ciris di vendi chei zuiadôrs che no tu vuelis tignî in scuadre. Tu puedis tignî in scuadre al massim 50 zuiadôrs. La pagjine des ufiertis ti dâ une panoramiche su ducj i zuiadôrs che tu stâs vendint o comprant. Ti mostre ancje ducj i trasferiments o i ex-zuiadôrs pai cuâi tu ricevarâs bêçs.
Vendi un zuiadôr
Par vendi un zuiadôr tu âs di metilu te liste di trasferiments, tu puedis fâlu de pagjine dal zuiadôr. Tu sielzis in ce categorie metilu e trops bêçs che tu vuelis par lui. Par ve une idee di ce che al pues valê un zuiadôr, tu puedis doprâ la funzion di 'Confronte trasferiments' e ti sugjerìn di meti simpri un presit realistic. I zuiadôrs e àn di vê zuiât al mancul une partide pe tô scuadre prime di sedi metûts in liste di trasferiment, e no tu puedis meti in trasferiment plui voltis dal numar di partidis zuiadis pe tô scuadre. La restrizion no vâl pai zuiadôrs promovûts des zovanîls, o chei zuiadôrs che e jerin te tô scuadre dal inizi. Il zuiadôr al restarà te liste di trasferiment par 3 dîs, prime di passâ a la societât che e à ofiert di plui, simpri che cualchidun al vedi ufiert plui dal to presit minim.
Il zuiadôr vendût al ven trasferît ae gnove scuadre cuant che a scjât la vendite, fale che une des dôs cuadris a stedi zuiant une partide. In chest câs il zuiadôr al sarà trasferît apene che e finìs la partide. Se nissun al compre il zuiadôr, chest al restarà te tô scuadre. Visiti che dopo che tu âs metût il zuiadôr te liste dai trasferiments no tu puedis cambiâ idee e gjavâlu de liste. Se tu âs cambiât idee la uniche robe di fâ par tignî il zuiadôr in scuadre e je comprâlu tu stes!
Comprâ un zuiadôr
Par comprâ un zuiadôr tu âs di cjalâ il marcjât dai zuiadôrs, la liste di trasferiment, sot dal menu de Scuadre, sot il menu Mont o doprant la iconute dai trasferiments in alt a diestre. Culì tu cirarâs il tip di zuiadôr che ti covente e par fâ une ufierte tu jentris te pagjine dal zuiadôr fracant sul sô non. Tu âs di fâ alzâ la ufierte al mancul di 1 000 US$ o 2%, chel dai doi che al è plui alt. Se no je nissune ufierte sul zuiadôr tu puedis ufri il presid domandât, simpri che al sedi compagn o plui alt di 1 000 US$.
Ten di ments che la some de ufierte plui il stipendi dal zuiadôr a cui tu fasis la ufierte (tu pais simpri il prin stipendi al moment dal acuist) no pues fâti superâ i 200 000 US$ di debit.
Tu puedis rilançà fin a le fin de aste. Se cualchidun a presente la sô ufierte mancul di 3 minûts prime de fin de aste, il tiermin al ven parât indevant di 3 minûts dal moment in cui e je stade fâte la ufierte.
Un biel aiût cuant che si comprin zuiadôrs, a son lis informazions leadis a lis sôs abilitâts, personalitât, e vie indevant. Tu puedis doprâ ancje il "Confronte trasferiments" par viodi a trop che son stâts vendûts zuiadôrs simii tai ultins dîs.
Ufiertis in automatic
Lis ufiertis in automatic a funzionin come chês altris. Se tu impuestis il tet massim, il sisteme al fasarà lis ufiertis par te cuant che al covente, aumentant la ufierte al minim pussibil (dal 2%, ma almancul 1 000 US$).
Tu puedis, in ogni moment, cambiâ il tet massim de ufierte (sedi in plui sedi in mancul), ma no tu puedis scancelâ la ufierte za fate. Il tet massim de ufierte tu puedis viodilu dome tu, chei altris gjestôrs a viodin dome la ufierte za fate.
Tu puedis vê dome une ufierte in automatic ae volte. Se la ufierte e je rivade al massim, no conte plui come ufierte in automatic, e tu puedis impuestâ une altre.
In cierts câs (come cuant che dôs scuadris a impuestin il stes tet massim in automatic, o cuant che doi gjestôrs a doprin la ufierte automatiche), o vin metût sù une logjiche, e culì o vin cualchi esempli par spiegâle.
L'agjent, la scuadre di origjine e lis tasis di trasferiment
Meti un zuiadôr te liste di trasferiment ti coste [money]. Dopo la vendite l'agjent dal zuiadôr, la scuadre di origjine e la ultime scuadre a cjapin la lôr part dai bêçs di vendite. Te pagjine dal zuiadôr tu puedis viodi trop che tu tegnis se tu vendis un zuiadôr. Chestis a son lis basis:
Trop che l'agjent al cjape al dipint di trop timp che il zuiadôr al è te tô scuadre.
La scuadre di origjine a cjape simpri il 2% dal presit di vendite. Cuant che tu sês la scuadre di origjine tu cjapis il 2% ogni volte che il zuiadôr al ven vendût.
La ultime scuadre a cjape il 3% dal presit di vendite. Cuant che tu sês la ultime scuadre i bêçs che tu tiris a dipindin di tropis partidis che il zuiadôr al à zuiât te tô scuadre.
Viôt chestis tabelis par plui informazions.
Cuant che tu vendis un zuiadôr de zovanîls no tu sês considerât la ultime scuadre. Ma la prossime volte che al ven vendût tu tu saràs la ultime scuadre, simpri che al vedi zuiât al mancul une partide cun la tô scuadre.
Transfer proceeds to Board reserves
For some player sales, the Board may decide to transfer a part of the money for the Board reserves for later use by the club.
This happens only for specific players, and for most managers it will be a very rare occurrence.
The Board will tell you during the transfer listing process if this is about to happen and, if so, the percentage of the proceeds that will go to Reserves.
The Board may do this when they think a player is being traded for speculative reasons, or as a way to store value. They will reason that the team does not need to replace the player for competitive reasons.(Historically, such players have been called “Gold Bars” by the community, for their ability to hold value over time).
Currently, Boards will only consider retaining money for Goalkeepers (at least solid Goalkeeping skill) or potential future coaches (at least solid leadership plus at least inadequate experience).
The percentage of the sale that the Board sends to Reserves depends on how many matches the player has recently played for your team.
The general rule is that for regular starters, all money stays as cash - no money goes to Reserves. Being a regular means playing at least 60 minutes once a week.
Absence due to injury is ignored, but if healthy players are sidelined more money will be earmarked for Board Reserves.
Example: A player that fits the “Gold Bar” criteria has been starting league matches all season. When the manager considers selling the player, the Board stands back- All proceeds (after agent fees) would be available for the coach as cash. However, the transfer listing does not happen and the player is instead put on the bench. After two weeks, 12 % of transfer proceeds will now be earmarked for Board Reserves. After four weeks on the bench, the number is up to 24 %. The manager instead decides to start the player again. After six weeks back on the team, playing league or Cup matches, the player can yet again be sold with no money ending up in Board Reserves.
As a rule of thumb it takes three weeks of playing in a league or Cup match to recover every two weeks of inactivity. If only playing friendlies, the recovery takes twice the time.If a player was raised in your team, no money will go to Board Reserves, whatever the skills and starting status of the player may be. This also goes for players that joined the club in the last two weeks and have not had the time to become starters.
I trasferiments a podaressin influençâ il spirit di scuadre
Sie cul vendi che cul comprâ zuiadôrs al è il riscli di un câl dal spirit di scuadre. Il riscli al aumente cuant che vendis un zuiadôr amât e cuant che tu compris un stice boris. Nol è nissun riscli di câl se tu vendis un zovin jenfri 6 dîs di cuant che al è rivât in prime scuadre.
Studament dai servers
Lis scjadincis e puedin jessi estindudis (te maniere plui corete pussibil) in câs di studaments dai server. Ten di ments che i server e podaressin sedi studâts cuant che il trasferiment al sta par scjadi. Il trasferiment al sarà completât dome cuant che il zuiadôr al rive te gnove scuadre e fin chel moment al podares sedi sogjiet di une estension de scjadince
Spietant l'ultin moment par fa la tô ufierte al è simpri un riscli. Al è conseât meti sul marcjât i zuiadôrs cul presit minim acetabil, in maniere di no restâ freâts tal câs di un studament imprevist dai server.
Compuartament leâl tal marcjât dai trasferiments
I bogns zuiadôrs e i bêçs a son doi aspiets fondamentâi in Hattrick, al è duncje impuartant che nissune scuadre e puedi gjoldi di ativitâts stranis tal marcjât dai trasferiments. Chest al vûl dî che comprâ zuiadôrs a presits masse alts al è proibît, come che e je proibide cualsisei ativitât che e smicje a fâ vê un cualchi benefici finanziari a une scuadre. Dome lis cualitâts dai zuiadôrs come l'abilitât, l'etât, e il potenziâl e l'influence sul zûc a son determinants pal valôr di marcjât.
I Game Master a son autorizâts a scancelâ o comedâ ufiertis esagjeradis, multâ lis scuadris o ancje bandî i utents cjapâts dentri. Se tu âs ricevût une ufierte clarementri masse alte su un to zuiadôr, par plasè contate subite i GM. Par contatâ un GameMaster, dopre la nestre pagjine dai contats.


text:
Slovenie
La Slovenie (par sloven Republika Slovenija) e je un stât de Europe centrâl che e fâs part de Union Europeane dal 1 di Mai dal 2004. E confine cun l'Italie a ovest, cun l'Austrie a nord, cul Ongjarie a nord est e cu la Cravuazie a sud e est. A Sud-Ovest e je ancje bagnade par pôcs chilometris dal Mâr Adriatic.
StorieModifiche
L'atuâl teritori de Slovenie e fo sot dal Imperi austriac e po sot di chel di Austrie-Ongjarie fin tal 1919, po e jentrà tal Ream S.H.S. ch'al deventà il Ream di Jugoslavie. E fo invadude di bande da l'Italie, de Gjermanie e de Ongjarie tal 1941. Dopo la fin de Seconde Vuere Mondiâl e jentrà inte Federazion Socialiste Jugoslave, che e anetè a la Slovenie il Gurizan sloven e, daspò dal 1975 part de "Zone B" (Cjaudistrie, Isule d'Istrie e Piran). Cheste republiche e deventà indipendent tal 1991.
Divisions aministrativisModifiche
La Slovenie e je dividude in 12 regjons statistichis (statistične regije), che no àn valôr aministratîf, ma ben dome un valôr statistic:
Citâts principâlsModifiche
Risultive: Servizi statistic de Republiche Slovene, Censiment 2002
LenghisModifiche
La lenghe ufiziâl e je su dut il teritori il sloven. Dongje cheste e si à chê taliane tai trê comuns bilengâls sul litorâl di Cjaudistrie (Koper-Capodistria), Isole (Izola-Isola) e Piran (Piran-Pirano) e chê ongjarese tai trê comuns bilengâls dal Prekmurje di Dobrovnik-Dobrónak, Hodoš-Hodos e Lendava-Lendva.
PoliticheModifiche
Il cjâf di stât sloven al è il president, ch'al è elet dai vôts dal popul ogni cinc agns. L'esecutîf al è diret dal Prin ministri e dal concili dai ministris, che a son elets dal parlament.
Il Parlament bicamerâl de Slovenie al è componût de Assemblee Nazionâl (Državni zbor) e dal Concili Nazionâl (Državni svet). La assemblee nazionâl e à novante bancs, che son in part ocupâts dai rapresentants elets diretementri dai citadins e parzialmentri elets dai rapresentants (doi riservâts aes minorancis autoctonis talianis e ongjaresis). Il concili nazionâl al à cuarante bancs. Il parlament al è elet ogni cuatri agns.
Fiestis nazionâlsModifiche
CuriositâtsModifiche
- Il simbul de Slovenie al è la fuee di tei (Lipa).
- La Slovenie e je une vore cognossude pe nature e pai siei maraveôs parcs nazionâi.
Leams esternisModifiche
- Slovenia.si. Your gateway to information on Slovenia.
- Government of the Republic of Slovenia
- Mountains in Slovenia
- Sît turistic de Slovenie
- Sît de Slovenie


text:
Il libri di Naum
Di Naum, ch’al à profetât fra il 616 e il 612 p.d.C., no si cognòs nuie, nancje il borc là ch’al è nassût. La sô profezie si vierç cuntun salm su la rabie dal Signôr cuintri dai triscj e su la salvece di Gjude, ma il vêr teme al è chel de ruvine di Ninive, capitâl de Assirie (612 p.d.C.), che tantis umiliazions e dolôrs i veve puartât al popul di Diu.
Inte prospietive dal libri, la citât e cole pal disordin dai siei pecjâts, che Diu, ingomeât, al è rissolût di cjastiâ. Ninive e je l’embleme dal ream dal mâl, la cove dal pecjât e di ogni inicuitât, chel mont nemì di Diu che ancje Gjesù al condanarà cence remission e cence apel.
Di ducj i profetis grancj e piçui, Naum al è il plui nazionalist e il plui lontan de vision universalistiche de seconde part di Isaie, e chest ducj lu àn viodût tant che un limit. Al è evident però che ancje la justizie di Diu e je une veretât di fede a pâr de sô misericordie. Par chel ancje il librut di Naum al à une sô validitât ancje in dì di vuê.


text:
Ecuatôr
L’Ecuatôr al è la circonference massime de superficie di un cuarp celest perpendicolâr al as di rotazion e duncje ecuidistant dai pôi.
La latitudin dal ecuatôr e je 0 e nol à sens, se ci si cjate in corispondence dal ecuatôr, fevelâ di latitudin Nord o Sud. L'ecuatôr terestri al è la linie imagjinarie formade de intersezion de superficie de Tiere cuntun plan perpendicolâr cul as di rotazion terestre e che al passe pal centri.
L'Ecuatôr al divît la Tiere in doi emisferis; chel che al conten il Pôl Nord al ven clamât emisferi boreâl (o emisferi terestri Nord), biel che chel che al conten il Pôl Sud al è clamât emisferi austrâl (o emisferi terestri Sud). Ai ponts metûts sul ecuatôr ur ven assegnade latitudin 0.
L'ecuatôr terestri al fâs part, insiemi cun [[Circul Polâr Artic, Tropic dal Gjambar, Tropic dal Capricorni e Circul Polâr Antartic, dal cinc paralêi di riferiment.
La lungjece dal ecuatôr terestri e je di cirche 40.075,0 chilometris. La distance (gjeodetiche) tra l'ecuatôr e un dai doi pôi al è duncje di cirche 10000 km.
Al ecuatôr il Soreli al è tal zenit dilunc dai ecuinozis e il dì e la gnot a àn simpri une durade cuasi compagne. La fasse ator dal ecuatôr, delimitade dai doi tropics, e je chê che il Soreli, in cierts periodis dal an, si cjate tal zenit.
Al ecuatôr il Soreli al nas simpri pôc prime des 6.00 e va a mont pôc dopo des 18.00; duncje il dì di lûs al dure un pôc plui di dodis oris. Chest par vie de rifrazion de lûs solâr inte atmosfere cuant che il soreli si cjate pôc disot de linie dal orizont.
Dome dal ecuatôr al è visibil dut il cîl, e no son stelis circumpolârs: ducj i astris (lassant di bande la stele Polâr che e reste in pratiche simpri al ferme al orizont) a van a mont.


text:
“O voi a cjoli il pan e il lat”, si diseve une volte par dî che si lave a fâ la spese di corse. E pal lat, tant che pal pan, pal sâl, o pai ûfs, nol coventave stâ a spiegâsi miôr: une volte dit trop – se mieç litri, un litri o plui -, al massim la sielte e jere tra lat fresc e lat a lungje conservazion – chel marcjât cu la sigle U.H.T., mancul saurît ma plui comut se si à pôre di no doprâlu subit e di straçâlu –.
In dì di vuê, invezit, la facende e je deventade un grum plui complicade: la evoluzion de tecnologjie alimentâr e, massime, lis inchiestis di marcjât voludis dal marketing, a àn jemplât i nestris negozis di un grum di sielte di mil variants dal stes prodot, par contentâ dutis lis esigjencis pussibilis. Il sâl si cjate normâl, jodât, o in coloradis varietâts esotichis; i ûfs a son marcâts par categoriis daûr di cemût che a vivin lis gjalinis, e il bancon dal lat si è slargjât par fâ puest a cincuante cualitâts e in diferentis confezions, de plastiche, al tetra pack, al veri.
Lat fresc e lat a lungje conservazion, ma ancje chel intîr e chel sbrumât, chel fresc di cualitât superiôr e chel a alte digjeribilitât, plui o mancul “depurât” di chê o chê altre proteine che a cualchidun i reste sul stomi. Fin a robis pardabon stranis, tant che il lat “rinfuarçât” cun altris sostancis nutritivis: chel plui stramp al è cui famôs “omega 3”, che a saressin elements gras che par solit si cjatin tal pes. Par no nomenâ dut il mont complicât – une vere sagre di vitaminis e sâi minerâi zontâts – dal lat specific pe alimentazion dai fruts piçui.
Une varietât che, par sigûr, a à i siei aspiets positîfs, se e jude il consumadôr a comprâ un prodot che al sedi just par se o plui comut di doprâ. Ma – di chê altre bande – dute cheste sience un tic e fâs pensâ a cuale che e sedi la divignince di chest prodot fondamentâl.
In timps li che si sta tornant a preseâ la idee dal “km 0”, vâl a dî prodots di divignince plui sigure e cence masse coscj ancje ambientâi di traspuart, e che za a nassin cuntune scjadince avonde curte, no si pues no considerâ che dute cheste ricercje sientifiche par “tornâ a inventâsi” un prodot che al pararès banâl – e di presi dut câs limitât – e impliche par fuarce grancj laboratoris di ricercje sul prodot e su la sô comercializazion, e une rêt di distribuzion une vore grande e articolade. Un model di svilup industriâl, in altris peraulis, che al va intune direzion dal dut diferente di chê de nestre tradizion locâl, dulà che la filiere dal lat e jere une vore curte: de stale ae taule, passant in pratiche dome pe latarie dal paîs o dal comprensori.
Par sigûr, tai ultins agns, lis cronichis nus àn contât di un marcjât dal lat, locâl e nazionâl, avonde complicât, cun tindincis di consum da la int, modis pompadis de publicitât e ricercje di cualitât che si instrecin cuntune grande voie di inovazion imprenditoriâl, ma ancje – purtrop – cun storiis no masse educativis di speculazions a diviers nivei.
I gjornâi nus àn contât dal scandul de plui grande marcje di lat dal Paîs, la Parmalat, prime considerade une ecelence nazionâl e che po dopo si è palesade tant che un grant pastiel finanziari, dreçât in estremis, juste in timp par jessi vendût ai francês di Lactalis. E nus àn contât de cuistion imberdeade des “cuotis lat”, un vêr davoi cun vacjis fantasimis, etolitris di lat abusîf, cualchi produtôr ruvinât e cualchi altri masse furp, e une multone di pôre pes sachetis di ducj i talians di bande de Comunitât Europeane.
E, par restâ plui dongje, o sintìn ogni doi par trê lis lagnancis sacrisantis dai nestris piçui arlevadôrs, ridots in miserie di introits che no stan ni in cîl ni in tiere. Che, se no fos une tragjedie, e somearès une barzalete, savê che par un litri di lat che nô o paìn in negozi ancje un euro e mieç, al paron de vacje i rivin sì e no 35 centesims, se al va ben….
Cussì come che o vin savût che nol è tant de situazion critiche di precarietât dai lavoradôrs des nestris Latariis Furlanis, in dificoltât par colpe de crisi dal marcjât; ma ancje de storiate des iregolaritâts tai controi di cualitât che chest Istât a àn fat tribulâ la Cospalat, e al tocjarà spietâ il tribunâl par viodi cemût che e larà a finîle.
Ma se dutis chestis storiis a lassin il consumadôr avonde interdet, almancul chi in Friûl cualchi segnâl un cimi plui consolant al reste. Prime di dut, la presince simpri plui capilâr dai negozis gjestîts dai nestris consorzis di produtôrs locâi, che simpri plui dispès si stan organizant par proponi in maniere direte al consumadôr no dome il lôr lat fresc – ancje a presit plui convenient, cence dut chel tirepare di marketing ator -, ma che a son ancje daûr a provâ a diversificâ la lôr ufierte, metint dongje dal lat ancje scuete, spongje, jogurt e cualitâts diferentis di formadi a “km 0”, tornant di fat a riscuvierzi il model di chê che une volte e jere la vendite de latarie. Forsit dome un tic tornade a inventâ in maniere plui moderne, par esempli metint un lat crût fresc furlanon te opzion tecnologjiche dal distributôr automatic a gjetons. Par vê il savôr di stale a dutis lis oris, ancje tal cûr de citât. ❚
✒ Margherita Timeus
Il lat di chenti, tra marcjât complicât e ideis gnovis............
“O voi a cjoli il pan e il lat”, si diseve une volte par dî che si lave a fâ la spese di corse. E pal lat, tant che pal pan, pal sâl, o pai ûfs, nol coventave stâ a spiegâsi miôr: une volte dit trop – se mieç litri, un litri o plui -, al massim la sielte e jere tra lat fresc e lat a lungje conservazion – chel marcjât cu la sigle U.H.T., mancul saurît ma plui comut se si à pôre di no doprâlu subit e di straçâlu –.


text:
De Vichipedie, la enciclopedie libare dute in marilenghe.
La Polonie e je un stât de Europe centrâl che al fâs part de Union Europeane dal 1 di Mai dal 2004. La superficie de Polonie e je di cirche 300.000 km², cun plui di 38 milions di abitants. E confine cu l'enclave Ruse di Kaliningrad a Nord, cu la Lituanie a Nord Ovest, cu la Bielorussie e l'Ucraine a Est, cu la Slovachie e la Republiche Ceche a Sud e cu la Gjermanie a Ovest.
- ↑ Główny Urząd Statystyczny, dane za rok 2018, stan na 01.01.2018. [1]
- ↑ Bankier.pl, Powierzchnia Polski wzrosła o 1643 ha [2]


text:
26 settembre 2009
Zornade europeane des lenghis
Chest apontament al è celebrât dal 2001 cuant che la Europe e à formalizâ "an european pal multilinguisim.
Par savênt di plui, lait a lei chi.
25 settembre 2009
Transumancis politichis
"Al Sig. Sindaco
e al Consiglio Comunale
del Comune di Majano
Con la presente rassegno le mie dimissioni quale Consigliere Comunale di minoranza eletta nella Lista Civica "La Nuova Majano" poichè il mio attuale impegno politico all'interno del Popolo della Libertà non è più compatibile con il mandato affidatomi al momento delle passate elezioni amministrative dagli elettori, che ringrazio per la fiducia.
Estendo i miei più sentiti ringraziamenti al Segretario Comunale e al personale dell'Ufficio di Segreteria per la cortese collaborazione.
Auguro a Lei e ai colleghi Consiglieri i migliori auguri di buon lavoro".
E cussì Giovanna Iesse e siere la sô presince al consei comunâl. Jo no comenti la decision parcè che ognidun al è libar di gambiâ idee politiche, decidi di passâ di une altre bande e fâ ce che plui si sint. O ricuardi dome che par passe un an la siore Giovanna Iesse e à tignût il pît in dôs scarpis: a Maian e jere conseîr di centriçampe cuant che invezit chi in comuns dongje si dave di fâ par fâ nassi i Circui de libertât, e coreve pal Senât come candidade pal Pdl e vie indevant.
Jo al so puest, prime mi sarès dimetût di conseîr e dopo o varès formalizât altris sieltis. Ma si sa che no si è ducj compagns, par furtune.
23 settembre 2009
150mil voltis grazie
Un grazie a ducj che che mi lei e in particolâr a chei che si son iscrits al grup su Feisbûc!
O aprofiti ancje par domandâ alc di fâ in concret: ce pensaiso se o organizi alc par cjatâsi di persone?
Un piçul event par stâ insiemit, cence formalitâts... isal fatibil?
Dimissions di Giovanna Iesse
Tal prossin consei comunâl (fracait chi par lei dut il document) il prin pont interessant tal ordin dal dì al è chest: "Surogazion dal conseîr comunâl siore Giovanna Iesse e verifiche condizions di eleibilitât e compatibilitât dal gnûf conseîr."
Su cheste situazion che e viodeve la stesse persone di une bande conseîr di centriçampe in comun a Maian e candidade dal Pdl pal Senât de Republiche, o ai za scrit, ma se o vês pierdût cualchi pontade, lait a lei chi.
22 settembre 2009
Contile juste
Lait a dâ un cuc...
21 settembre 2009
Ricuarts di Friulidoc
Ma soredut a Venusia, Federica, Bruno, Daniele e Mauro par dut ce che a àn fat pe associazion Glesie Furlane.
Contile Juste, 18 di Setembar dal 2009 from Provincia di Udine on Vimeo.
17 settembre 2009
La Patrie dal Friûl ospit di Ersa a Friuli Doc
Tal rest dal numar si sierin dôs inchiestis, chê su la publicitât par furlan e chê sul libri vert de sanitât, e si ‘nd invie une su la scuele in marilenghe. Dentri des pagjinis de riviste, ancje un toc sui paîs de Alte Valmarecchia passâts des Marchis ae Emilie Romagne, un decision che si spere e puedi rivâ adore ancje par Sapade/Plozen e ancje a altri spaîs dal Friûl storic che a an domandât di tornâ te scune de Patrie.
Il partî dal campionât di balon al è il rimpin par intervistâ il president de Associazion dai Udinese Club, Michele De Sabata, cun dongje un servizi su la tifoserie in marilenghe tal stadi e tai club stes.Il numar fresc di stampe al sarà presentât vie par Friuli doc a Udin, li dal stand di Ersa - agjenzie regjonâl pal disvilup rurâl (in place "dai grans" - XX di Setembar) vinars ai 18 di Setembar a lis 17.00. Al event e sarà presinte Cristina Coari, autore dal libri «Bye bye Tocai» che al fronte la vicende de pierdite dal storic non dal tipic vin blanc furlan. Cun di plui si vise che dai 20 di Setembar, sul sît www.lapatriedalfriul.org a saran disponibii i contignûts dal numar di Avost dedicât al «Mâl dal modon». La Patrie dal Friûl si ricêf par abonament o comprante tes miôr ediculis e librariis.
16 settembre 2009
Contecurte: leturis in marilenghe par une ostarie leterarie itinerante
La particolaritât di “Contecurte” e je che si trate di une “ostarie leterarie virtuâl” une vore origjinâl, dulà che ognidun al pues lassâ contis curtis letis daspò de comunitât leterarie. La idee che l’Ufici par valorizâ la lenghe furlane dal Comun di Udin al à proponût al staff di “Contecurte” e je chê di calâ te realtât cheste ostarie virtuâl, puartant lis contis letis “dal vîf” tes ostariis storichis de citât. Grazie ae misture di leterature e enogastronomie al nassarà un clime dal sigûr interessant e di no pierdi: ancje parcè che la cualitât des contis sielzudis e je pardabon di rivuart. I apontaments a son fissâts par vinars ai 18 di Setembar aes 18.30 inte ostarie “Sbarco dei Pirati” in vie Bartolini; sabide ai 19 di Setembar aes 20.00 al “Vecchio Stallo” di vie Viola; e domenie ai 20 di Setembar aes 18.30 tal bar “Da Artico” in borc di Poscuel. In dut a saran letis 12contis (e us anticipi che une di chestis seris o sarai ancje jo...), cualchidune scrite di pueste par “Friuli Doc”, ducj a son stât metûts dongje intun librut dât fûr sore nuie in ocasion dai trê apontaments. Il miôr de narative curte in marilenghe us spiete: e tra une degustazion e chê altre nol sarà dificil cjatâ mieze ore par gjoldi dal incjant di une conte par furlan in puescj pardabon speciâi come lis ostariis storichis di Udin.
Par info. contecurte@gmail.com
15 settembre 2009
Glesie Furlane a Friuli Doc
Tal spazi dedicât si podaran cjatâ i libris editâts di chest grup di cristians e furlans che a cirin di lâ a font des lôr lidrîs culturâls e religjosis, par podê conciliâ in maniere armoniche la proprie fede cu la proprie identitât culturâl. Vuê si fevelarès di "inculturazion de fede" o di "vanzelizazion de culture". Il grup, nassût viers i agns '70, sul sburt dal Concili Vatican II (1962-1965), dai prins pas de Teologjie de liberazion e tal contest politic-culturâl de cussience autonomistiche furlane, al à come figure carismatiche iniziâl il professôr pre Checo Placerean (1920-1986).
L’apontament al è duncje di joibe ai 17 fin domenie ai 20 di Setembar sot dal tendon di place Venerio, daûr de glesie di Sant Francesc, dulà che i visitadôrs a podaran cjatâ ancje i libris di pre Antoni Beline (1941-2007), ma no dome, domandant informazions e podint cognossi miôr cheste associazion che e cjale al avignî dal Friûl di vuê cence dismenteâ il patrimoni inestimabil che al ven da la tradizion dal Patriarcjât di Aquilee.
14 settembre 2009
13 settembre 2009
Alè Udin!
Ma ce sudadis! Massime pe prime part de partide...
O miôr plui che sudadis, a jerin lagrimis...
Eh sì, cjatâsi in svantaç cun 2 pirucis cjapadis tai prins 45 minûts nol jere biel.
E po o ai ancje scuviert che chês dal prin timp no jerin lis unichis lagrimis: di fat cuant che o ai compradis 2 butiliutis di 0,5 lt di aghe e lis ai paiadis 4 euros in dut, mi è vignût il suspiet che a vessin propit imbutialidis lis lagrimis de Madonute di Madone di Mont.
Po ben, a part monadis, a la fin l'Udin al à recuperât e grazie al cjapitani Di Natale (te foto la mê tifose preferide, contente pe triplete di Totò) o vin fat 4 gôi: 1 par ogni euro di aghe che o ai comprât...
Alè Udin!
12 settembre 2009
Gjoêl sul Friuli
Tra chestis o ai cjatât ancje il gno nevodut Gjoêl! Velu chi cun me!
11 settembre 2009
SUNS cui FLK
10 settembre 2009
Il blog di Gianfranco Pintore
Tra i tancj contats, l'ultin par ordin di timp al è stât Gianfranco Pintore (te foto, fracait chi par lei un pocje di biografie), gjornalist e scritôr de Sardegne, che si zonte cussì ai contats che za o ai cun chê regjon.
Chê altre dì o ai vût il plasê e l'onôr di viodi publicât sul so blog (http://gianfrancopintore.blogspot.com) il gno post che al cjapave il titul di une famose frase di Gandhi: fracait chi.
Un grazie e un mandi a Gianfranco Pintore e a ducj i amîs de Sardegne.
09 settembre 2009
Sabide damistiche
08 settembre 2009
Ce us vevio dit? Al veve reson Gandhi
Un pâr di esempli su ducj: lis traduzions di Brecht e Beckett, che tai ultins dîs a son stadis ripuartadis dai "famôs" articui, a son stadis fatis tai agns 70 e cence contribûts publics de clape culturâl Aquilee di Gianni Nazzi: come che al dîs il comunicât "Gli autori dell’inchiesta, che per svolgerla sono venuti in Friuli, avrebbero almeno potuto guardare la data di edizione scritta sui due libri. Dobbiamo forse desumere che non abbiamo mai avuto in mano quello che hanno addirittura additato a simbolo dello spreco e del ridicolo?
O forse era tanto difficile trovare degli sprechi che hanno dovuto inventarseli... "
Une domande mi ven: ma se un mi acuse di vê fat robis che a la fin si dimostre no jessi veris, puedial jessi cuerelât?
Tal prin coment, dut il comunicât.
Fuarce Friûl! Fuarce Furlan!
04 settembre 2009
Prime ti ignorin, dopo ti ridin, dopo ti combatin. Dopo tu tu vincis!
Ma mi è tornade sot dai voi une frase di une persone speciâl, che no fevelave dibant.
"Prime ti ignorin, dopo ti ridin, dopo ti combatin. Dopo tu tu vincis!" al diseve Gandhi.
Po ben, se al ves vût la pussibilitât di vivi fint vuê o pensi che nus fasarès presint che o sin dongje de vitorie!
Di fat si è discjadenât un atac frontâl, vergognôs cuintri de lenghe furlane, che o riten il spieli di un popul e par chest l'atac al rive dret al Friûl e ai Furlans.
No dome a son cierts politics che si pierdin a criticâ iniziativis che invezit tal rest de Europe a son cjapadis come model (cjale il Grant Dizionari Bilengâl Talian Furlan che la universitât di Stocolme e doprarà tant che implant informatic par un vocabolari talian svedês). Un intervent che al è stât finanziât cun fonts destinât a la politiche linguistiche (sul Messaggero Veneto dai 04.09.2009, Sergio Cecotti, za president de Regjon, al declare «anche prendendo l’anno di massimo finanziamento, stiamo parlando di meno del 0,0003% del Pil. I politicanti che impiegano quote significative del loro tempo a prendersela con un presunto spreco dell’ordine del decimo di millesimo di punto percentuale vanno classificati nella categoria dei buffoni»).
E no je dome la politiche (cul "p" minuscul) che e çavarie. Sedi "L'Espresso" sedi "Io Donna" (insert dal Corriere della Sera) a àn armât la sclope de maleinformazion e a àn tacât a trai cuntri dal Friûl, dai Furlans, de lenghe furlane. A sedi bogns, ancje se un gjornâl come che Diu comande nol varès di jessi justificât, si podarès dî "Bon dai, a àn lis redazions lontanis, magari no cognossin la nestre realtât e a son colâts tal erôr e a jerin in buine fede". Ma chest resonament inte ete de informazion globâl nol varès nancje di jessi... Cun di plui cuant che, intune inchieste che e ricuarde la interogazion fate di un politic in consei regjonâl che e acusave di strassarie il za nomenât Gdbtf, il gjornalist si "dismentee" di scrivi ancje che il dut si è sierât cuntune grande "bufule di savon" e cun tant di dimostrazion che il lavôr al è sot paiât e invezit lis risorsis par progjets simii di altris bandis a son une vore plui altis, la cualitât di cierts articui si comente dibessole...
Cence contâ che a son agnorums che la Europe e puarte indevant la difese dai dirits linguistics ricognossint lis lenghis dai popui (al esist ancje l'Eblul, un ufici european pe tutele des lenghis mancul pandudis), e plui di cualchi volte e à riclamât la Italie pes inadempiencis in chest cjamp (no stin nancje a fevelâ dai "grancj finanziaments" a la Leç 482/99, che di grant a àn dome une continue e drastiche riduzion).
Po ben, propit parcè che il stât talian si conferme di jessi une vore indaûr su chestis cuistions (par dî la veretât, no dome su chest...) jo no mi sint di vê tant ce fâ fieste: dopo mai che il President de Republiche al sofle parcè che si varès di ricuardâ in maniere degne i 150 agns de unitât di Italie. Mi sarès plasût che cu la stesse fuarce lui, che al è il so garant, al ves domandât il rispiet de Costituzion de Republiche taliane (comprindût l'art 6: la Republiche e tutele cun normis di pueste lis minorancis linguistichis).
Mi consoli duncje tornant a Gandhi, parcè che dopo agns che tal rest di Italie a ignoravin (e forsit in tancj ancjemò vuê no san) dulà che al jere il Friûl, continuant a viodi che in tancj no pierdi ocasion par riditi e sbeleâti, cumò a àn tacât a combatinus cun tristerie: po ben, come che o vin tignût dûr fin cumò (al è agnorums che a disin che il Furlan al sarès sparît e invezit o sin inmò chi), tignìn dûr inmò un moment parcè che il prossim pas al è dongje e al è chel che al conte: la vitorie!
PS: tra l'altri, i concuistadôrs talians a son rivâts tal 1866 tal Friûl Centriocidentâl intant che tal Friûl Orientâl fint al 1918 e jere la Austrie... ma tant chest nol impuarte: cuant che si trate di celebrâ la Italie "una d'arme, di lingua, d'altare" dut al è permetût e ancje i numars e lis datis a valin un tant al kg.
02 settembre 2009
L'Udin al à un gnûf abonât
Ve chi la tessarute!
Us segnali ancje une trasmission: si clame Sportissimo Club (fracait il link) e e va in onde sedi su TNE sedi in streaming sul sît de Auc. Un mandi a Gianluca Bertozzi e a la mitiche Marina Presello!
Alè Udin e fuarce che o vin di rivâ almancul a 14.000 abonaments (al è timp fint ai 13 di Setembar)!


text:
Crauì: statue di Sant Zuan di Nepomuk
Home Trois Troi Furlan Seconde tape Crauì Foto 2
Aiello - Cormons
Su la plaçute devant de glesie parochiâl o cjatìn la statue di Sant Zuan di Nepomuk (sec. XVIII) protetôr des aluvions, che a vignivin spes intal passât in paîs pes tantis esondazions de Tor.
Steme comunâl
di San Vît de Tor
Aiello - Cormons
Steme comunâl
di San Vît de Tor
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Sintât intun cjanton dal vagon fumadôrs di prime classe, siôr Wargrave, judiç a pene lât in pension, al passave cun rivuart lis gnovis di politiche dal Times, intant che al supave il so zigar.
Po dopo, poiât il gjornâl, al à tacât a cjalâ fûr dal sorelûs.
Il tren al coreve vie pal Somerset.
Un voli al orloi: ancjemò dôs oris di viaç.
I è tornât iniment chel che i gjornâi a vevin scrit su Nigger Island.
Prime gnove: un milionari merecan, ferbint di croseris su barcjis di lus, al veve comprât chê piçule isule denant de cueste dal Devon e alì al veve tirât sù une vilone moderne e sontuose, ben piturade sul sfuei.
Seconde gnove: la tierce femine di chel bacan, viôt tu la peule, e sofrive il mâl di mâr e cussì lui al veve scugnût meti in vendite isule e cjase. Sui gjornâi si jerin za ben pandûts cetancj avîs.
Tierce gnove: un tâl siôr Owen al veve comprât dute la sostance.
Dibot i comareçs a vevin tacât a jemplâ lis cronachis mondanis.
Cualchidun al scrupulave che Gabrielle Turl, la famose atore di Hollywood, e ves cuistât jê la isule, cun chê di lâ a taponâsi alì par cualchi mês…
Un tâl, di sorenon “Âf laboriose”, al motivave, cun tatiche, che chel puest al sarès servît di sotet par cualchi personaç di sanc reâl. “Il mataran” al bateve che la isule e jere stade comprade par la lune di mîl di un zovin lord che finalmentri si jere rindût a Cupido. “Giona” al sostignive di savê che le veve cjolte l’Amiraliât par inmaneâi parsore misteriôs esperiments sacrets.
Insume, la Isule Nigger e jere deventade il cantin dal dì.
Il judiç Wargrave al gjavà di sachete une letare. No si rivave cuasi a capî la scriture ma cualchi peraule e spiçave cuntune limpidece di no crodi.
«Cussì cjâr Lawrence… di tancj agns no ai plui sôs gnovis… bisugne che al vegni te Isule Nigger… un lûc di incjant… o ai tant di contâi… i timps di une volte… la comunion cu la nature… stasonâsi tal soreli… aes 12.40 di Paddington… si cjatarìn a Oakbridge. Simpri sô Costance Culmington».
La firme e jere fodrade cuntun svolaç. ❚
_______________________________
Il libri e l’autôr
Dificil cjacarà di romanç zâl cence tirâ fûr il non di Aghata Christie. Mari di doi personaçs une vore cognossût come Poirot e Miss Marple, protagoniscj ancje in oparis di cine e television. Ma il libri plui vendût de autore inglese (tierç tai romançs di dut il mont) al è Ten little niggers, dal 1939, cun 110 milions di copiis. Tantis a saressin lis robis di dî su cheste opare, ma no si pues no marcâ la sô nature di zâl atipic, cence un detective a indagâ e che al rive ae soluzion dome par volê dal colpevul, e il balet dai titui, che stant ae peraule ofensive “nigger”, cjolte de filastrocje inglese dal 1868, al è stât mudât in And then there were none, intai Stâts Unîts, e in Ten little indians, plui tart, version sielte ancje pe version taliane de Mondadori. Dîs piçui Indians al è un libri biel sedi par che al è une vore dificil scuvierzi il sassin, sedi parcè che la autore e rive a mostrâ la nature umane – e no tant biele – dai personaçs. ❚
_______________________________
Il tradutôr
Ospit di chest Scomençâts par furlan dedeât ae narative zale al è Adriano Nascimbeni, nassût a Udin tal 1950, avocat par cuasi 40 agns, Difensôr Civic dal 2010 al 2013 e impegnât te vite publiche. Adriano al à vût publicât libris di gjenars diferent: la opere di storie e memorie intitulade Ricordi di un socialista friulano (di quarta fila) (Ed. Leonardo, 2008); la racuelte di poesiis Il volto della luna (Ed. Leonardo, 2009); Jo e Luzie. Un delit di paîs (Forum, 2011) vincidôr dal Sant Simon 2010; Difensore civico a Udine (ed. L’orto della cultura, 2013); Remo e sô fie (ed. L’orto della cultura, 2014).
Tancj i premis e segnalazions che al à ricevût: tal 2012 cu la poesie Pinsîrs prin tal concors Gjiso Fior di Verzegnis; tal 2013 cun Muart in lagune al à vinçût il Zâl par furlan a Spilimberc; I romançs, Il secuestri di Catine, Remo e sô fie e Un fi par Santine a àn vût la segnalazion al Sant Simon dal 2013, 2014 e 2015. ❚
✒ par cure di Raffaele Serafini e Dree Venier
SCOMENCÂTS PAR FURLAN. Dîs piçui Indians | Il libri e l’autôr | Il tradutôr............
Sintât intun cjanton dal vagon fumadôrs di prime classe, siôr Wargrave, judiç a pene lât in pension, al passave cun rivuart lis gnovis di politiche dal Times, intant che al supave il so zigar.


text:
CONFINS IN MOVIMENT – Scuele primarie di Felet – I.C. di Tavagnà
ll percors al nas de esigjence di fâ cognossi il teritori dulà che si vîf, partint de osservazion des mapis regjonâls dal 1915/18 – 1940/45 – 1963 – e 2017 che a cjapin dentri ancje Sapade.
In efiets ancje se lis dôs vueris mondiâls a son un argoment de scuele secondarie, dispès, in ocasion di ricorencis come la Zornade de Memorie, il 4 di Novembar, il 25 di Avrîl, la Fieste de Republiche, la Fieste dal Friûl ancje se plui lontane dal pont di viste temporâl, il teme dai confins regjonâi al ven tratât parcè che i arlêfs de classe cuinte a son une vore curiôs e atents a lis vicendis storichis che a àn cjapât dentri il Friûl Vignesie Julie e, in particolâr, il Comun di Tavagnâ, che al ospite, tra l’altri, l’unic War Cemetery in Friûl, o sei un cimitieri britanic che al dâ acet ai muarts aleâts de Seconde Vuere Mondial.
Di culì la idee dal percors sui confins, su lis trasformazions gjeo/storichis e politichis dal teritori furlan, cun riferiment a la specificitât linguistiche che lu marche, percors sostignût da lis testemoneancis dai nonos dal Progjet Scalise.
La mape
La mappa
I materiâi
LA GJEOGRAFIE E I PROGRAMS SCOLASTICS
ISTRUZIONS PAR REALIZÂ IL LIBRI TUNEL
MODEL PAR REALIZÂ IL LIBRI TUNEL


text:
Cul jutori de Fondazione Friuli, ae Bellavitis di Udin a rivin gnûfs laboratoris pai students, che a puedin cussì aprofondî i temis des siencis e dal ambient. O fevelìn dai progjets che a son stâts puartâts indenant inte scuele mezane Bellavitis in vie Riccardo Di Giusto a Udin, che e fâs part dal istitût superiôr 6 de citât. In graciis dai fonts dal bant istruzion metûts a disposizion de Fondazione Friuli, te scuele al è stât pussibil realizâ un laboratori cun ducj i imprescj, tant che microscopis, sensôrs, stampante 3D par studiâ lis siencis: «A son doi locâi – al spieghe il docent Francesco Calderini che al à seguît il progjet – : intun si cjatin i imprescj par aprofondî lis siencis cuntun acuari colegât a sensôrs che a permetin di ricevi dâts su temperadure, su la gradazion de aghe e vie indenant. Ta chel altri locâl si cjatin invezit lis machins leadis ae robotiche, cun struments 3D e similârs. Il laboratori si clame“Steam”, acronim di Science, Technology, Engineering, Art e Mathematics». Il laboratori al è stât finît tai mês passâts e al è a disposizion dai 330 students de scuele mezane ma ancje di chei altris 900 che a frecuentin l’istitût scolastic. In graciis di un gnûf contribût de Fondazione Friuli rivât chest an, il prossim an si realizarà un progjet di educazion ambientâl che si disviluparà tal grant curtîl de scuele: «Cui students – al spieghe simpri Calderini – o disponarìn une stazion biologjiche cun ripârs pai invertebrâts, ma ancje fototrapulis e une stazion meteo. Chescj imprescj a saran colegâts al laboratori dulà che a rivaran i dâts e li che si podaran studiâ e analizâ. O varin ancje il kit dedicât ae energjie sostignibile, cuntun strument par realizâ la eletrolisi e mostrâ ai students cemût che si prodûs la energjie eletriche». La scuele mezane Bellavitis di Udin e veve cjapât ancje un altri contribût de Fondazion Friuli che al è stât doprât par realizâ un gjornalut po dopo imbinât a une edizion de “Panarie”. ❚
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
«La nestre economie no pues cressi cence che la nestre int e stedi ben». Chest principi nol è scontât: Bravo lu riten anzit fondamentâl, soredut devant a un dibatit sul mont dal lavôr che al somee meti cuintri impresaris e lavoratôrs. «No si va di nissune bande cence coesion sociâl» al dîs «e i plans di disvilup a àn di jessi simpri compatibii cu lis realtâts locâls e cu la tutele dal ambient. La robe che e covente di plui par produsi e vendi ben e je il benstâ di ducj, dal paron de imprese e dal operari che al lavore par lui». Cemût si fasial dut câs a sigurâ coesion sociâl intune epoche di precarizazion che e cres simpri di plui, soredut pai zovins? «No si pues plui nancje impensâsi di vê un puest fis, ma cheste e je une sfide pai nestris zovins. Scometi suntune formazion poliedriche e soredut su lis lenghis al è necessari par mudâ cheste condizion intun vantaç. I nestris vons no savevin ce che al jere il puest fìs, ma a son lâts indevant distès».
DEFISCALIZAZION E CREDIT PE IMPRES_ E la piçule e medie imprese furlane e scugnarà fâ sisteme, ma e va judade cun defiscalizazion dai investiments e ancje il sisteme dal credit al à di molâ i cordons de borse, fasint jessi une licuiditât che fin cumò no je stade destinade avonde a fâ cressi la nestre economie. «Partecipadis e ents strumentâi de Regjon no van sierâts, ma governâts e razionalizâts. E la strade de gjestion finanziarie globâl di bande de Regjon che al veve sielt Illy e larès cjapade di gnûf in man, dome fasint partecipâ il mont imprenditoriâl e cence imponi nuie dal alt come che invezit al è stât fat in chê volte».
MODEL LINUSSIO_ Cussì Bravo al stime che i furlans a continuaran a fâ ce che a àn simpri fat; produzions impuartantis e inovativis. Lant daûr a modei di imprenditôrs che no son dome i Snaidero, Melzi, Fantoni, Pittini e Danieli, ma cjalant a un model che al va ancjemò plui indaûr, a Jacopo Linussio. «Al à inventât lui robis come il spionaç industriâl o lis sponsorizazions. Pe sô industrie al veve une rêt di spiis che a levin ator a robâ ideis in Austrie e in Gjermanie. E cuant che al paiave i pitôrs al domandave che a metessin il so non sul cuadri: no par vanitât, ma par publicitât».
MADE IN FRIÛL_ In curt, la ricete di Bravo e je simpri chê che al veve studiât trente agns indaûr; pontâ sul “Made in Friuli” «che nol è fat dome di un grum di prodots unics e di cualitât, ma dal valôr di garanzie e di afidabilitât che la int furlane ur met dongje». Un soreplui che al è decisîf par cui che al compre: «parcè che se tu âs di cjoli alc par spindi pôc no tu vignarâs mai in Friûl. Se tu vegnis culì al è par sielzi robe fate ben, che e dure a lunc o che no à nuie di compagn par bielece o savôr. Chei che a van a comprâ prodots furlans, in sumis, a vuelin puartâsi vie ancje une part di nô».
FURLANS FEVELAIT FURLAN_Par sotliniâ cheste fuarte specificitât «o vevi sburtât sul claim “Furlans, Fevelait Furlan!” parcè che une clâf par sburtâ i zovins a crodi tal avignî e sta intal rinfuarçâ la culture e lis lidrîs, la cussience di jessi int che e vâl, che e ven di lontan e che e pues lâ lontan». No par delocalizâ o par emigrâ, ma par puartâ ator pal mont cualchi toc di Friûl che al fasi vivi miôr cui che lu compre: e magari par imparâ a rindi simpri miôr e plui competitive la produzion de Patrie. ■
Walter Tomada
IMPRESE. Dal benstâ al ven il disvilupWalter Tomada
«La nestre economie no pues cressi cence che la nestre int e stedi ben». Chest principi nol è scontât: Bravo lu riten anzit fondamentâl, soredut devant a un dibatit sul mont dal lavôr che al somee meti cuintri impresaris e lavoratôrs. «No si va di nissune bande cence coesion sociâl» al dîs «e i plans di disvilup a àn di jessi simpri compatibii cu lis realtâts locâls e cu la tutele dal ambient. La robe che e covente di plui par produsi e vendi ben e je il benstâ di ducj, dal paron de imprese e dal operari che al lavore par lui». Cemût si fasial dut câs a sigurâ coesion sociâl intune epoche di precarizazion che e cres simpri di plui, soredut pai zovins? «No si pues plui nancje impensâsi di vê un puest fis, ma cheste e je une sfide pai nestris zovins. Scometi suntune formazion poliedriche e soredut su lis lenghis al è necessari par mudâ cheste condizion intun vantaç. I nestris vons no savevin ce che al jere il puest fìs, ma a son lâts indevant distès».


text:
FriuliDoc 2022 - Linguine con gialletti, pecorino e mandorle redazione
LINGUINE CUI FONCS ZALUTS, PEGORIN E CREME DI MANDULIS di MARINA TERRAZZER di UDIN
INGREDIENTS:
360g di linguine
500g di foncs zaluts (o pivis)
250g di pegorin gratât
1 sedon di creme di mandulis
Vin blanc
Savôrs
Ce che al covente di sâl e pevar
4 sedons di vueli extravergjin di ulive
3 spîs di ai
½ tace di aghe cirche
PREPARAZION:
Intune fersorie, scaltrî i spîs di ai cuntun fîl di vueli, zontâ i foncs za lavâts e taiâts grues. Bagnâ cul vin blanc e fâ svaporâ, meti sâl e pevar e fâ cuei ancjemò par 5 minûts. Pe “cidele” di pegorin: meti tal mieç di une fersorie antiaderente dôs sedons di pegorin e cuei fin che si indore. Fânt une par ogni plat.
Pe creme di pegorin: zontâ il formadi restât, la creme di mandulis, pevar e aghe clipe, un pocje par volte. Messedâ fin che no ven cremose trop che si vûl. Cuei la paste, disgotâle e amalgamâ cu la creme e i foncs. Meti tal plat e compagnâ cu la “cidele” di pegorin e i savôrs masanâts.
Scolte la ricete in lenghe furlane:


text:
I NESTRIS AMÎS ANIMÂI DAL CJASÂL – Scuele Primarie ‘Friz’ – Istitût Comprensîf Udin 1
Il percors al partìs dal plasè che a àn i fruts di cognossî carateristichis, compuartaments, guscj dai animai. Ju àn cognossûts intun cjasâl e a podaran incuintrâju ancjemò ator pal mont.
I obietîfs di chestis ativitâts a son stâts: la cognossìnce di vocabui de lenghe furlane leâts a animâi dal cjasâl, la scolte e la leture di frasis curtis,la cognossìnce di curiositâts su carateristichis e mûts di fâ dai animâi, la scuvierte di vocabui de diete dai animâi, il savê contâ in prime persone “Jo o soi”.
LA MAPE
I MATERIÂI


text:
Doprâ il furlan par imparâ, ven a stâi doprâ la lenghe storiche in gracie dal insegnament veicolâr. Une tesi che no je gnove pai letôrs de Patrie, ma cumò a sostignîle no son i furlaniscj. Lu met neri su blanc la ultime Circolâr mandade aes scuelis dal dicasteri rezût di Mariastella Gelmini, che e da la prioritât te distribuzion dai finanziaments ai progjets che a dopraran la lenghe veicolâr tes scuelis.
“L’ûs veicolâr e contestuâl des lenghis minoritariis pal insegnament dai contignûts dissiplinârs dal curicul tant che la storie o la gjeografie… – si leç tal document dai 23 di Lui –, al à trasformât chês stessis lenghis storichis in lenghis vivis, e al permet che si puedin imparâ in maniere eficace: no si impare dome a doprâ la lenghe, ma si dopre la lenghe par imparâ”.
La cuistion dal insegnament veicolâr vie pal dibatiment su la gnove leç regjonâl sul furlan al veve fat vignî plui di cualchi mal di panze a cierts “difensôrs dal furlan cence esagjerazions”, ignorant chel che in Europe al è calcolât aromai tant che acuisît.
Contestazions cuintri de leç de Zonte Illy che a rivarin a sglavins dai bancs regjonâi de diestre: “Sproporzionât l’ûs veicolâr de marilenghe” al declarà al Gazzettino Luca Ciriani, conseîr regjonâl e cjâf grup di Alleanza Nazionale. A forin contraris ancje Isidoro Gottardo cjâf grup di Forza Italia e adiriture chel che al è a vuê il president de Regjon Renzo Tondo. Cheste volte al è il Ministeri de Istruzion dal Guvier Berlusconi, di Centridiestre tant che chel dal Friûl Vignesie Julie, che le promôf.
Tra i contraris, il segretari de Cgil Franco Belci al declarà al Piccolo “L’ûs veicolâr de lenghe furlane nol è previodût des normis nazionâls”. Po ben, te note, la Direzion gjenerâl pe autonomie scolastiche e ricuarde ancje i dâts di leç che a rindin no dome pussibil, ma ancje doverôs chest insegnament.
E al è alc altri ancjemò sore. Stant che il document al è stât mandât fûr par detâ i criteris par finanziâ i progjets di insegnament des scuelis pal an scolastic 2008/2009 (domandis dentri dai 30 di Setembar, di compilâ in maniere obligatorie par talian e te lenghe minoritarie), al prin pont si segnale aes scuelis il valôr dal metodi Clil (viôt La Patrie di Avrîl dal 2007): ven a stâi, la pratiche “che, integrant la lenghe cul contignût, cul insegnament des dissiplinis par mieç dal ûs de seconde lenghe, e à permetût di frontâ i contignûts cuntun metodi gnûf, origjinâl e plui stimolant”.
Te distribuzion dai fonts a saran “favorîts i progjets che a dopraran la lenghe tant che strument par davuelzi la ativitât didatiche”.
Il ministeri, tal mandâ fûr la sô note uficiâl, al à premetût che tal 2009 si celebraran i 10 agns de jentrade in vore de leç 482, che e à dât “aplicazion al detât costituzionâl e ae normative europeane”.
Redazion
ATUALITÂT. Il Ministeri al ordene: insegnâ par furlan!............
Doprâ il furlan par imparâ, ven a stâi doprâ la lenghe storiche in gracie dal insegnament veicolâr. Une tesi che no je gnove pai letôrs de Patrie, ma cumò a sostignîle no son i furlaniscj. Lu met neri su blanc la ultime Circolâr mandade aes scuelis dal dicasteri rezût di Mariastella Gelmini, che e da la prioritât te distribuzion dai finanziaments ai progjets che a dopraran la lenghe veicolâr tes scuelis.


text: La memorie sociâl dai 504 agns dal ribalton di popul famôs de Joibe Grasse 1511, paragon storic furlan di riviel cuintri des injustiziis, ai 27 di Fevrâr 2015 a Udin e à vût di premetidure un incuintri-dibatiment public cun titul “Cuintri di cui e di ce rivoltâsi tal Friûl di cumò?”, inmaneât dal Moviment Civic Culturâl Alpin-Adriatic dal Fogolâr Civic in cunvigne cul Club Unesco di Udin alì de antighe ostarie “Grappolo d’Oro” (nassude “All’aquila imperiale”) in Vie Stringher 5. Daûr di chel incuintri su lis necuiziis te societât furlane di une volte e di cumò, introdusût e direzût dal prof. Alberto Travain e dal dot. Carlo Alberto Lenoci cul supuart de prof.e Renata Capria D’Aronco, al è stât l’at tradizionâl di poiâ jù une rose par ricuardâ la “Crudel Zobia Grassa”, presint pes vitimis des prepotencis in Friûl e pal mont, juste li devant che al è il Poç di Sant Zuan, testemoni des primis bataicis dal 1511, un tant cu la riverence des bandieris chês dal Moviment e des sôs sezions di “cuintîr” di citât e regjon. Al jere ancje il president de Comission sul Statût dal Consei comunâl di Udin, prof. Natale Zaccuri, che al à pandût che chê Comission e à acetât ciertis bielis istancis di culture civiche za fa timp presentadis dal Fogolâr Civic. Des rapresentancis sociâls a jerin i conseîrs gjeom. Sergio Bertini, sâr Giuseppe Capoluongo, prof.e Renata Capria D’Aronco, siore Jole Deana, dot. Carlo Alberto Lenoci, dot.e Maria Luisa Ranzato, tenôr Gianfranco Savorgnan, il vessilîr gjenerâl sâr Gianfranco Passone e, dai banderârs, siore Elvia Tosolini e sâr Adriano Zoccolo. “Çuetâ i cjavai par fâ cori i mus!”: cuntune magnifiche detule furlane il dot. Lenoci al à piturât in struc il costum displasevul, par so cont dut locâl, di impedî lis personis validis e di favorî chês plui robe di nuie, par sigurâ ecuilibris di podê di famee e di congreghe di no tocjâ. Introdusint chel incuintri-dibatiment par preambul de scree di une iniziative dal Fogolâr Civic di “Censiment di Popul sui Mâi di Cumò par une Costituzion furlane dai valôrs locâi e universâi”, il prof. Travain al à fate une resonade sul pont des “necuiziis storichis de societât dal Friûl, necuiziis carateristichis di une culture feudâl sprolungjade e sparniçade, di un podê la plui part di rive jù, di un spirt padronâl difondût, no dome des sorestanziis ma ancje ben, a cjadene, de intute, compliçs in cualchi maniere sigûr cierts modei promovûts de Glesie”. “Une tiranie slargjade, che e cjape dutis lis categoriis, pôc o trop taponade e, si capìs, pronte simpri a dineâsi ancje li che si pant plui a clâr!” al à dit il dean dal Fogolâr Civic. “Perfidie e invidie”: ve lis dôs colonis in mâl de Furlanetât piês secont Travain. “Dut chel esaltâ tant la fedeltât che si cjatilu te storie furlane al scuint par daûr juste ben il dubi di une doplece inlidrisade dentri tal implant stes di une tâl situazion di crosere e confin. Di ‘Friulan enigma’, di ‘enigme furlan’, a fevelin parfin ancje cun di fat cierts storics di chei puntiliôs di Americhe! Une Furlanetât di no rivâ a definîle, di no rivâ a capîle no dome pal lengaç. La idee antigone di une lenghe struc di dutis chês altris dal Continent e la convinzion di sei in stât, midiant di chê, di capî ducj e di no sei capîts ad in plen di nissun a àn sostentade par secui la liende di un mont locâl ermetic in particolâr. Compagn, dut chel lâ dilunc a esaltâ a bon fin la onestât publiche e privade dai Furlans, cun lontans rivocs in riferiment de native ‘rusticitas’ paleocristiane, i fâs di ledrôs a une brute liende di riviel e disordin tignût par cjamp libar di tratâ confins balarins daûr di volubii rapuarts di fuarcis: si à parfin scomodât il bon Beât Beltram par trasmudâ dut fintremai intun stamp di epiche di popul! Ce lidrîs che e vedi po la litigante, proverbiâl, invidie furlane – biele la detule che e dîs che tai orts dal Friûl no ven sù no la indivie ma ben la invidie! – juste no si sa” al à dit Travain. “Riundis italichis o inmò prin celtichis? O la nature dal puest, che a insinuavin un tant bielzà cierts tratâts di culture politiche de Rinassince?”. “Ciert al è – al à seguitât il dean dal Fogolâr Civic – che al è stât un evolvisi, un menâ, des robis, par maniere che chel caratar sempliç, salt, onest, lavoradôr servizievul, deventât bandiere de Furlanetât jenfri Vot e Nûfcent, al è stât dabon il licôf finâl di une costruzion vignude a pinel, par volê o almancul cul benvolê dai sorestants parsore. Il stamp dal Furlan necuitôs si à cjatât par solit, duncje, cumbinât cun caratars plui prest solitaris o anarchics, no in stât di cusî grandis telis mafiosis complicadis, cence paragon cun chês piçulis bandis di cuintribandîrs ‘par vivi’ che par tancj secui a àn scorsizât ‘des monts insin al mâr’, câs lontans sigûr di ce che il Friûl al varès cognossût par dret o ledrôs dopo tirât dentri tal Stât talian. De anession di Udin tal 1866 a chê ruvine di taramot dal 1976, seguît, che si sa, dai bêçs rivâts dongje a pro de amirade ricostruzion che e je stade, però plui materiâl che come valôrs, lis tapis di fonde dal ”intalianament’ politic e economic de regjon furlane al pararès che in cualchi maniere a vessin dabon coincidût cun svilups di mentalitât che a àn sgriât une vore il sproc sbandieradon dal popul ‘salt, onest, lavoradôr’, liende concretade plui facil vie di ca, dai nestris emigrâts, che no invezit in ‘patrie’. “Biliet di visite di rivuart al è chel che nus àn sigurât i nestris che a son lâts pal mont” al à mutivât chel professôr alì: “Un stamp positîf, che su chel salacor al à di vee incidût, in timps e mûts diferents, il model purpûr fat liende di un ordin asburgjic Provât e memorie di popul dai Furlans. ‘Gambiâ nuie fûr che la Austrie’ al veve tant racomandât al parlament talian un deputât dal Friûl di là de Aghe subit daûr de anession a la Italie savoiarde. Magari cussì no, invezit, si lu sa, al sarès gambiât tanton, e sigûr no in miôr!” al à comentât Travain.


text:
1) Maian
2) Glesie di Pêrs
3) Tal cimitieri di Maian
4) Inmò a Maian
5) I funerâi tal cimitieri
6) Condomini a Maian
7) Il biel tor e la glesie di Maian, o ce che al reste...
8) Il condomini sdrumât
9) Un miedi cui socoridôrs
10) Un femine sot des maseriis
Îr di sere e je stade inaugurade une mostre fotografiche sul taramot. Si podarà visitâle fin ai 7 di Zenâr. Us visi che lis fotos a son di Zavagno, un fotograf di Poç di Codroip e ce che o viodarês nol sarà dut su Maian. Dentri de mostre e je ancje une publicazion che e fâs di catalic. Stant che mi sarès plasût viodi cualchi imagjin di plui su Maian, us ai metût achì cualchi scat che o ai cjatât su internet e che NO viodarês in mostre (cjale il sît de regjon
).
O ai metudis chestis fotos soredut par chei che come me a son nassûts dopo dal taramot e che no àn viodût ce che al è sucedût tal nestri paîs. No ai voie di fâ nissune polemiche, ma o pensi che par trasmeti il spirt di comunitât a lis gjenerazions gnovis, al podeve jessi util e impuartant focalizâ la atenzion su Maian e lis nestris frazions.
E mi sarès plasût ancje vê la pussibilitât di fâ un documentari video, ma di chest o vin za fevelât...


text:
Une sfide nus ven intant di chest Istat dai organizadôrs de fieste “Perdon dal Tor” a Tor di Zuin che si davuelzarà dai 15 ai 17 di Avost: une fieste cence alcol!
Il prin sintiment al è di curiositât par une sfide coragjose. Sbaliât pensâ a un discors proibizionistic, cui che al vûl bevi a ogni cost al pues lâ di un altre bande cence problemis, la fieste e sarà dome divertiment, cence predicjis e discors. Par tornâ a cjapâ sù il gust di divertîsi, di scoltâ musiche e fâ fieste. O pûr aromai si vadial a une fieste dome par incjocâsi?
Tancj chei che a dubitin dal progjet par difarentis motivazions: une fieste cence alcol no varà zovins, cence alcol no si divertissisi, sbaliât improibî un prodot dal teritori invezit di fâlu cognossi e valorizâlu.
NUMARS IN CRESSITE_ Ma alore se la idee e je cussì sbaliade, parcè tai ultins agns ator pe Italie fiestis cence alcol a deventin simpri plui frecuentis? Pal passât a Mantue, a Levico, a Imer in Valsugane ai 2 di Jugn, a Parme ai 11 di Jugn, a Piombino ai 10 di Avost (dopo dut cumbinade cun musiche rock) e tantis altris plui o mancul publicizadis. Se la idee e fos stade negative no larès slargiantsi… Al covente a pôc che magari jenfri une sagre a sedin spazis e riunions sul abûs dal alcol e sul disasi dai zovins, se il comitât organizadôr nol à pensât a atrativis, oltri l’alcol, a la altece di une fieste…
VALORIZAZION DAI SAVÔRS_ Nol è cuntune fieste dal vin o de bire che si valorize il prodot di un teritori, come il vin furlan, ma tornant a lavorâ varietâts autoctonis, fasint prodots di cualitât par fâ capî il lavôr e la fadie che a son daûr di ogni butilie, la impuartance dal teritori (un merlot prodot sui Cuei Orientâi dal Friûl nol è compagnn di un prodot de zone di Lison-Pramaiôr o de zone de Grave), il gust di cirî profums e savôrs particolârs intune tace di vin.
La culture dal vin no je bevi vin dome par incjocâsi, par lâ a svantâsi di jessi stât cjoc aromai tantis voltis, come se si ves di bati un record mondiâl.
UN AUGURI_ La uniche pôre? Che i organizadôrs si sintin dibessoi, come pierlis raris, cjalâts come marzians, sconfits dome par no rivâ a coinvolzi il paîs dongje. Forsit alore sfrutant la globalizazion si podarès fâ un pat di amicizie e colaborazion cun fiestis plui lontanis come distance ma dongje come idee.
La fieste di Tor di Zuin e podarès sedi il prin anel di une cjadene cun altris “sagris cence alcol” ator pe Italie e pe Europe, parcè che une fieste doprade par gambiâ lis robis e je simpri un bon scomençâ.
Fieste analcoliche a Tor di ZuinMara Piccoli
Une sfide nus ven intant di chest Istat dai organizadôrs de fieste “Perdon dal Tor” a Tor di Zuin che si davuelzarà dai 15 ai 17 di Avost: une fieste cence alcol!


text:
IN TRENTIN_ I marcjaduts di Nadâl a son il simbul plui cognossût de culture natalizie trentine. Sant Nicolau al è festezât dapardut: tai dîs prime dai 6 di Dicembar, i fruts a scrivin une letare cui lôr desideris e le lassin su la puarte di cjase te gnot dai 5, cuntun plat di fen. Te stesse sere, sul fâ dal scûr, i zovins a zirin pes stradis cun bussulots di bandon par visâ i plui piçui che e je ore di lâ a durmî. In Val di Fasse si fâs ancje une procession, là che a saltin fûr un agnul cu la cosse plene di regâi e il Sant cu la mitrie e il pastorâl. Po dopo a rivin i Krampus (clamâts “Malans” in Val Gardene), ven a stâi diauluts dispetôs che a zirin pes viis cirint la int buine e chê triste. In ciertis zonis e passe ancje Sante Luzie, come Sant Nicolau, ma te gnot dai 13 di Dicembar.
Il presepi al è un rît ancjemò vîf e preseadis a son lis statuis di len de Val Gardene.
Di cualchi bande, po, e je ancjemò la usance dal “Tlecanhot” (“tucâ”): pes cuatri joibis dal Avent, un grup di oms al zire di cjase in cjase par tirâ dongje ufiertis.
La gnot di Nadâl, dopo la messe di miezegnot, a son concierts dai cjampanii des glesiis, e famosis a son ancje lis rapresentazions di presepis vivents.
Te dì de Pifanie, ancjemò vuê i fruts a van ator pal paîs vistûts come i Trê Rês, passant pes cjasis a cjantâ, benedî e tirâ dongje ufiertis. Une volte a scrivevin cul zes su lis puartis la date dal an a pene scomençât e “C+M+B”, ven a stâi lis iniziâls dai nons dai Trê Rês (Caspar, Melchior e Baldassâr) o de frase latine “Christus Mansionem Benedicat” (“Crist che al benedissi cheste cjase”).
IN FRIÛL_Ancje ca la tradizion dal presepi e, plui di resint, chê dai marcjaduts, a vivin fuartis, dongje di chê dal peç decorât e des coronis di visc tes cjasis. I Krampus, ai 5 e ai 6 di Dicembar, si cjatin dome tal Tarvisian. Une volte, in Cjargne i fruts a usavin zirâ pai borcs cjantant pastorelis. I emigrants a tornavin a cjase pes fiestis e te vilie di Nadâl la famee si tirave dongje dal fogolâr e si impiave il grant çoc, clamât il Nadalin, che al vignive benedît e il so fûc al veve di jessi mantignût fintremai al Prin dal an; secont la liende, al jere pe Madone, par che e podès suiâ i panuçs di Gjesù. Ai nemâi inte stale ur vignive dât fen in plui par che a scjaldassin, cul lôr flât, il Bambin. Ancjemò vuê, dopo la Messe di miezegnot, e je la usance di mangjâ tripis cun vin brulè e il gustâ di Nadâl al è soredut a base di broade e muset.
Ai 6 di Zenâr, invezit, e passe la Befane e i fûcs dal pignarûl (clamât ancje “foghere” o “pan e vin” a seconde dai puescj) a sierin lis fiestis. In chê ocasion, si bruse chê grande tasse di len, frascjis e su la piche si met une strie di stran, par parâ vie ducj i malans dal an passât e capî, su la fonde de direzion che al cjape il fum, cemût che al larà l’an a pene scomençât.
INTAI GRISONS_La fieste di Sant Nicolau, patron dai fruts, e je une vore sintude tai Grisons. Ca il vescul al è spes compagnât di un aiutant cu la vieste scure e la muse sporcje di cinise, clamât “Schmutzli” o “Ruprecht”.
Di tradizion nordiche ma ben plantade intai Grisons e je la usance de corone dal Avent e dal calendari pai fruts. Plui antighe e je chê dal presepi in cree o len. Il peç al à tacât a jessi preparât tes cjasis e tes placis dai paîs dome tal Nûfcent.
Te zornade de Pifanie e je usance che i fruts a ledin ator cuntune stele (simbul de stele comete), fasint i “cjants de stele”. No mancje la Befane che e puarte bombons o cjarbon tes cjalcis dai fruts.
Une tradizion ben cognossude in Engjadine e je chê de “schlitteda”, une procession di slitis tiradis di cjavai che e ven fate a Zenâr e Fevrâr: su la slite si sente devant une femine vistude in costum tradizionâl e daûr un om in frac e cjapiel tont. La schirie e intint festezâ la fin dal Invier e la Vierte che e rive. ■
Ilarie Colùs
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
The Beatles
The Beatles a forin un grup musicâl di Liverpool, Ingletiere, formât di John Lennon, Paul McCartney, George Harrison e Ringo Starr. A son stâts un dai grups plui popolârs dal secul XX; plui di 40 dai lôr singui, albums e EP a rivarin al numar un de classifichis britanichis. Secont la EMI, che e à i dirits dal grup, lis venditis totâls a superin il miliart. La lôr musiche e il lôr impat culturâl al è stât une vore impuartant soredut vie pai agns Sessante, ma cun influencis su dute la musiche sucessive, ancje se il grup al restà intîr dome par dîs agns.
DiscografieModifiche
LPsModifiche
- 1963: Please Please Me
- 1963: With The Beatles
- 1964: A Hard Day´s Night
- 1964: Beatles For Sale
- 1965: Help
- 1965: Rubber Soul
- 1966: Revolver
- 1967: Sgt. Pepper's Lonely Hearts Club Band
- 1967: Magical Mystery Tour
- 1968: White Album
- 1969: Yellow Submarine
- 1969: Abbey Road
- 1970: Let It Be
SinguiModifiche
Edizions postumisModifiche
Dongje di un grum di racueltis e compilations, daspò de dissoluzion dal grup intal 1970 a son vignudis fûr diviersis produzions cun materiâl inedit e/o regjistrât dal vîf:
FilmografieModifiche
Films PropisModifiche
- 1964: A Hard Day´s Night
- 1965: Help!
- 1967: Magical Mystery Tour
- 1968: Yellow Submarine
- 1970: Let It Be
Films BiograficsModifiche
- 1979: Birth Of The Beatles
- 1994: Backbeat
- 1995: The Beatles Anthology
Leams esternisModifiche
- Portâl uficiâl dai Beatles (inglês)
- Video Biografie (inglês) (spagnûl)
- Tescj des cjançons (inglês)
- The Beatles Studio (inglês)
- Discografie (inglês)
- Filmografie (inglês)
- The Beatles, su EnciclopediaRock.com (it)


text: Cemût che a vevin domandât il moviment civic culturâl alpin-adriatic dal Fogolâr Civic e il circul universitari furlan de Academie dal Friûl, che la Presidence de Zonte regjonâl ur à fate dopo la prionte, vinars ai 12 di Fevrâr 2016, le bandieris de uficialitât a son ladis sù a mieç baston in dut il Friûl Vignesie Julie cun chê di fâi onôr, la dì dal funerâl, a chel zovin ricercjadôr furlan dot. Giulio Regeni copât fûr in Egjit. Movude in specific di chês dôs fradaiis ancje propit la Universitât dai Studis di Udin e à aderît juste compagn a chel corot.


text:
Forsit i furlans no stan masse atents aes cuistions di marketing e di publicitât, ma une robe a è impussibil no viodile: cuant che a vegnin dongje i mondiâi di balon, dutis lis aziendis a deventin tifosis. Une a met sù un concors par fâti vinci doi biliets pes partidis, chê altre e piture di blanc, ros e vert la confezion dai siei prodots, chê altre ancjemò ti torne indaûr i bêçs dal televisôr se la Italie e vinç. I talians, che sot dai mondiâi a àn tal cjâf nome il balon, a restin incjantâts e a comprin dut ce che tu ur fasis viodi.
Cussì, o ai pensât che il Friûl al podarès imparâ alc ancje lui, di chestis strategjiis. Ve chi alore cualchi idee par fâ marketing furlan in timp di mondiâi.
Prin di dut, bisugne vistî i prodots cun alc che al ricuardi il balon. Il frico al è bielzà taront: fasìnlu cu lis patatis esagonâls e il Montasio pentagonâl, cussì al samee ae bale.
La sgnape? Confezion speciâl pai tifôs: une butilie di sgnape aes cerniculis, une di sgnape di bessole e une di sgnape ae mente (lu sai che la sgnape ae mente no je propite une robe tipiche, ma no stin a fâ i tichignôs: cussì al va il marketing) e al ven fûr alc che al samee al tricolôr.
Ancje l’artesanât plui tradizionâl al pues pleâsi aes regulis dal marketing dal balon. Pensait ai scarpets cjargnei: parcè no meti a vendi une edizion speciâl cui tacuts? E invezit di picjâ fûr une bandiere, parcè no fâ un pocje di promozion di un altri prodot locâl fasint un mûr tricolôr cul mosaic di Spilimberc? Forsit al sarès cualchi probleme a fâlu svintulâ cuant che tu vâs ator a fâ fieste, ma par la promozion dal teritori si pues fâ ancje cun cualchi sacrifici.
I concors? In Friûl nol baste meti in pali i biliets par cjalâ une partide, ai furlans no ur plâs stâ cu lis mans in man a cjalâ alc. Il premi ideâl? Un puest par lâ a vendi patatinis ae finâl dai mondiâi. Cussì il furlan al met dongje il biel e il bon: si cjape il viaç di rive jù e al va a lavorâ.
Ce puedial mancjâ? Cjadreis di Manzan vendudis dome in formazion 4-4-2? Persut di Sant Denêl cui paresghincs?
Ah, no! Ve chi la idee che e varâ plui sucès di dutis: la Gote di Cjargne ferbinte, in confezion di cinc litris. E je la uniche robe buine di fânus digjerî dutis lis sconfitis de «nazionâl» taliane.
Bete Di Spere
AI 32 DI MAI. Il marketing dai mondiâi di balon............
Forsit i furlans no stan masse atents aes cuistions di marketing e di publicitât, ma une robe a è impussibil no viodile: cuant che a vegnin dongje i mondiâi di balon, dutis lis aziendis a deventin tifosis. Une a met sù un concors par fâti vinci doi biliets pes partidis, chê altre e piture di blanc, ros e vert la confezion dai siei prodots, chê altre ancjemò ti torne indaûr i bêçs dal televisôr se la Italie e vinç. I talians, che sot dai mondiâi a àn tal cjâf nome il balon, a restin incjantâts e a comprin dut ce che tu ur fasis viodi.


text:
Vele ca, la serie televisive che il Friûl al cirive. Il numar passât o vevin anticipât il debut in rêt e – ce sorprese! – «Felici ma Furlans» nol è dome un biel prodot pe television, ma tant altri. Prin, la cualitât e je alte, tant di permetisi une sfide: butâsi sul marcjât a cirî fonts pe produzion, publics e privâts. Secont, e je une idee fie dai zovins: un grup di professioniscj sot dai 35 agns, une vore di lôr fûr de regjon, che si son metûts in zûc pe Patrie. Chi la marilenghe no je gran une lenghe par vecjos.
Homo Furlanus 2.0_Cemût meti fûr une idee in maniere indipendente? Maraveis de rêt, «Felici ma Furlans» si è fat cognossi propit su internet, fasint il so debut sul sît www.felicimafurlans.it: plui di cuatri mil contats in nancje doi mês. Chel che si cjate online al è dome il promo de serie, za scrite e pronte pe senegjature (6 pontadis di 30 minûts ognidune). Il trailer al promet ben: al fâs vignî indiment ciertis pontadis di «Boris» (la cognossude serie televisive produsude di Sky Italia), al è vivarôs, esilarant ma, ancjemò plui, al è fat ben. E come ducj i prodots di cualitât, al à bisugne di risorsis par jessi realizât, ma al à ancje dutis lis cjartis a puest par cjatâlis. «Par rivâ a bon puart cun dutis lis sôs potenzialitâts, il progjet al à di mobilitâ interès eterogjenis», a fasin savê i autôrs. Une ideâl promozion slargjade, insome: finanziaments publics, se a ‘nt saran, ma soredut privâts. Cumò, che si fasin indenant: a tachin i zûcs.
Felici e furlans?_ Sigûr, chest nol è il prin prodot in marilenghe pe television. Po ben, dulà ise la novitât? «Prin di dut, nol è un progjet pensât par esaurîsi tant che fenomen di passaç inte logjiche dal «ce figade», tal microcosmi des «robis furlanis», al spieghe Tommaso Pecile, ideadôr de serie insieme a Alessandro Di Pauli, «ma al vûl contâ, midiant de satire, l’homo furlanus dai nestris dîs, cence lâ a finîle tal grotesc». Il film al è dut un fâ e disfâ stereotips, come te miôr tradizion dal teatri comic (dal teatri a vegnin i stes autôrs), compagnant il spetatôr tal percors che i personaçs a fasin, episodi dopo episodi. Dulà che si pues ricognossi il coleghe, il vicin o, cuissà, propit nô stes. Paron Serio e so fi Stîv, dut machinis e feminis, Libero, il tipic furlan salt, onest e lavoradôr, la biele segretarie, l’operari poete. E il protagonist, Gianni, sui trente agns, tornât in Friûl dopo dîs agns che al jere vie, nassût simbolichementri ai 6 di Mai dal 1976: date spartiaghis tra un prime e un dopo, tra la vecje e la gnove gjenerazion in conflit perpetui tra di lôr, tra la societât contadine e chê de television. I autôrs no escludin la esportazion fûr di confin, tant che il film al sarà sottitulât in inglês, in plui che in talian. E se nol sarà facil spiegâi al forest parcè che par furlan la peraule «felice» non si tradûs, o parcè che «ti amo» si dîs «ti vûl ben»: dal sigûr, nô o impararìn a cognossisi un pôc miôr, ancje midiant de nestre lenghe.
Volontaris pe Patrie_Cui aial inmò voie di contâ il Friûl, la sô int e la sô lenghe? In primis i autôrs: Tommaso Pecile, 32 agns, inzegnîr di Feagne, autôr, tra l’altri, de tragjicomedie pulp «Prime che a rivin cuatri» (miôr regjie e instalazion al II festival ATF dal Teatri furlan) e Alessandro Di Pauli, di Sant Denêl, classe ’79, fresc di dotorât in Siencis teatrâls a Barcelone. Ma no son bessôi: cun lôr, une rêt di furlans – professioniscj cu lis competencis plui diviersis, ducj sot i 35 – che di plui di un an e lavore a di cheste idee. Di fat, a son 100% made in Friûl la regjie, chê di Tomas “Uolli” Marcuzzi e Ernesto Zanotti, la fotografie, il montaç e i atôrs. La plui part di lôr e vîf di un pieç fûr di regjon e, anzit, «i plui motivâts a son propit i espatriâts», al confesse Pecile, «parcè che, ae fin, ducj si insumiin di tornâ a cjase». Se e vâl la detule «nemo propheta in patria», cuissà mai che cheste serie no puedi jessi la ecezion che e conferme la regule.
Natascia Gargano
ATUALITÂT – «Felici ma furlans», une sfide al marcjât televisîf............
Vele ca, la serie televisive che il Friûl al cirive. Il numar passât o vevin anticipât il debut in rêt e – ce sorprese! – «Felici ma Furlans» nol è dome un biel prodot pe television, ma tant altri. Prin, la cualitât e je alte, tant di permetisi une sfide: butâsi sul marcjât a cirî fonts pe produzion, publics e privâts. Secont, e je une idee fie dai zovins: un grup di professioniscj sot dai 35 agns, une vore di lôr fûr de regjon, che si son metûts in zûc pe Patrie. Chi la marilenghe no je gran une lenghe par vecjos.


text:
Archivio 11/2013 – La Patrie dal Friûl
SIUMS DI STORIE. Un amôr di Marcuart............
La rubriche storiche e continue ma cuntune variazion: cemût saressie stade la storie dal Friûl se no fos lade come che invezit e je lade te realtât? Noaltris o provìn a rispuindi cussì… *** Cemût che e je lade Probabilmentri, il plui grant patriarcje di Aquilee al fo Marquart, fi di Indrì di Randeck, nassût […] lei di plui +
Eletrodot Udin-Redipulie pal friûl la partide no je sierade............
La convenzion cuadri pal eletrodot Udin-Redipulie, sotscrite in Otubar, e siere in maniere formâl un iter lunc e plen di interogatîfs sot segn. “Cosa fatta capo ha”, al sugjerirès un antîc adasi consolatori, just par chei che si rindin in maniere lemite ae evidence, magari par razionalitât, se no propit par convinzion. Evidence e razionalitât […] lei di plui +
Sul eletrodot si à inmò di “fâ lûs” su tancj ponts: la posizion dal Comitât pe vite dal Friûl rurâl............
“E veve presse di firmâ, al è evident” al sbufe Aldevis Tibaldi, dal Comitât pe vite dal Friûl rurâl. Al sbufe e al proteste: “La president dal Friûl-VJ e veve presse di firmâ la convenzion-cuadri cun Terna Rete Italia spa, robe che e à fat ai 11 di Otubar, par vie che se si vegnive […] lei di plui +
FRIÛL EUROPE. La cunvigne de radios comunitariis: lenghis, media e dirits a coventin pal disvilup............
La Europe e clame e il Friûl al rispuint: par furlan e cun chê che e je une des sôs vôs plui vivarosis e crodibilis, chê di Radio Onde Furlane. Al è sucedût in ocasion de cunvigne dal titul “Radio broadcasting in minority languages: where we are, where we should go”, che si à davuelte […] lei di plui +
AUSTRIE. Faymann di gnûf al tamon de gnove grande coalizion............
*** La estreme diestre di Strache in Stirie e à batût i partîts di guvier Ve ca i risultâts des ultimis elezions pal Nationalrat austriac: la SPÖ di Faymann e piert plui dal 2% ma e reste salde al prin puest cul 26,8% dai vôts; la ÖVP dal discontent Spindelegger e je al secont puest […] lei di plui +
SLOVENIE. La cuistion dal eletrodot “di là dal clap”............
Intant che il guvier sloven al fâs fieste par vê disfantât il pericul de costruzion dal rigasificadôr a Zaule intal golf di Triest, no je passade inosservade inte Alte Val dal Lusinç (Posocˇje) e intes Vals dal Nadison la aprovazion di 248 progjets impuartants di infrastruturis energjetichis di interès comun (PIC). Ai 14 di Otubar […] lei di plui +
Letare dal President de Provincie di Udin............
Dopo di vê sostignude la publicazion, cumò la Provincie di Udin e je impegnade te spedizion de Opera Omnia di pre Antoni Beline a dutis lis bibliotechis dal Friûl. Sîs agns indaûr il Friûl al pierdeve un dai siei plui grancj inteletuâi, pre Toni Beline. Dopo de sô muart, la Provincie di Udin e Glesie […] lei di plui +
IL FERÂL. A colin lis fueis............
La Sierade, lis fueis che a colin, la stagjon che e finìs, l’Invier che si svicine… par pre Antoni dut al devente parabule, simbul di altre realtât: la vite dal om, la vite dal popul. Co e ven la brute stagjon, si pues pierdi ancje lis fueis, ma al è di salvâ l’arbul, parcè che […] lei di plui +
Il patrimoni dal cjant spontanii furlan, contât di pre ‘Sef Cjargnel............
Intes nestris plêfs di mont al è custodît un patrimoni storic inestimabil. Cjants antigons sorevivûts tai secui in gracie dal popul furlan. O fevelìn dal cjant patriarcjin, aquileiês, o “a la vecje”: ven a stâi, cjants liturgjics che a tornin indaûr al Patriarcjât di Aquilee e che a son rivâts oralmentri fin a nô, di […] lei di plui +
SAN SIMON. Riflessions su la serade S. Simon 2013. Biblioteche comunâl di Codroip ai 28 di Otubar 2013............
Mario Turello, che al è un che si intint, al dà un judizi une vore critic sui partecipants al premi S. Simon: “Si scrîf par partecipâ, no si partecipe parcè che si à scrit”. (Culture teritori e public in Friûl, dai agns cinquante ae fin dal Nûfcent, Udin 2012, p. 85). No mi pâr che […] lei di plui +
SAN SIMON. LETARE. E parcè no une pidade tal cûl a Tolazzi?............
No si oyes simpri tasê e fâ i furlans. Al ven il moment li che si scugni jessi triscj. Ogni an mi tocje di lei sul ‘gjornâl’ il coment di Tolazzi, president de jurie dal S. Simon di Codroip, sul stât da la leterature furlane, dal biel scrivi in marilenghe. A son considerazions che mi […] lei di plui +


text:
#14 – Une lagrime
Si ben che al fos indenant cui agns, il Sovran al cjaminave svelt sul breâr di nûi de Cjamare. Al strissinave la vieste, movint polvar di stelis, cuntune ande rabiose.
La puarte dal Armaron e jere sledrosade. Picjade sul fondâl e slusignave la Grande Manarie, cul so mani piturât di ros e aur, doprade une volte sole centant timp indaûr. Tal so va e ven, il Sovran si fermave a cjalâle. Dopo al sbrufave e al tornave a balinâ malcuiet.
— Tu sâs a ce che tu vâs incuintri. Di sigûr no sarai jo a fermâti, ma visiti che cheste volte no tu podarâs plui tornâ indaûr!
La vôs de Femine e jere clare e sclete.
— No viodistu cemût che e son malsestadis lis tieris? — Al veve rispuindût il Sovran. — Vueris di ogni bande, angariis, prepotencis, sassinaments. La Umanitât e je sot la mace dal Finiment, bielzà pontade e peade a un spali clopadiç. Par jê al è segnât un brut destin!
— O sin stâts piês di cussì. — E rispuindè la Femine. — E pûr tu vevis lassât cori!
Il Sovran al jere scaturît.
— No! Tu stâs falant! Piês di cussì no sin mai stâts! Nancje no uçarai la Manarie! La moli jù di bot, sclesade e consumade, cence spiçâ la lame!
La Femine si jere tirade impins. Malapaiade, lu veve voglât e cence dî nuie si jere sfantade.
Restât bessôl, il Sovran al voleve cjalâ lis sôs tieris une ultime volte. Prest la Manarie e varès taçât il tres, sbregant la paradane. Cussì si sarès liberade la Grande Aghe, il Sglavin Eterni, che al varès netât dut, puartant vie oms, arbui e bestiis.
Al veve foropât un nûl e smicjât dentri. Un puntin si moveve.
Al jere un frut al coreve suntun prât, talpassant la jerbe. Al marcolave, al sgliciave, al sbrissave sui fros verts. Fintremai che al jere colât, ridint content.
Il Sovran lu cjalave.
Une lagrime intai siei voi.
Po dopo, tornât inte Cjamare, al veve sierât cun fuarce la puarte dal Armaron. La Manarie e varès spietât ancjemò.
Dal breâr dai nûi, intant, une ploie lizere e veve scomençât a vignî jù cuntun odôr di fresc.
di ***
#1***